MT Il-Ġurnal Uffiċjali tal-Unjoni Ewropea L 225/1

DEĊIŻJONI TAL-KUMMISSJONI

tal-20 ta’ Settembru 2011

dwar l-għajnuna mill-Istat mogħtija mill-Ġermanja lil HSH Nordbank AG SA.29338 ((C 264/09, ex N 264/09))

(notifikata bid-dokument numru C(2011) 6483)

(Il-verżjoni Ġermaniża biss hija awtentika)

(Test b’relevanza għaż-ŻEE)

(2012/477/UE)

IL-KUMMISSJONI EWROPEA

Wara li kkunsidrat it-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 108(2) tiegħu,

Wara li kkunsidrat il-Ftehim dwar iż-Żona Ekonomika Ewropea, u b’mod partikolari l-Artikolu 62(1)(a) tiegħu,

Wara li stiednet lill-Istati Membri u lill-partijiet l-oħra interessati jissottomettu l-kummenti tagħhom skont dawk id-dispożizzjonijiet (1),

Billi,

1. IL-PROĊEDURA

(1) Fit-30 ta’ April 2009, il-Ġermanja nnotifikat lill-Kummissjoni dwar il-miżuri ta’ għajnuna mill-Istat għal HSH Nordbank AG (minn issa ‘l quddiem “HSH”) f’forma ta’ garanzija li tinkludi segment tat-tieni telf ta’ EUR 10 biljun (minn issa ‘l quddiem “irpar mir-riskju”) u injezzjoni ta’ kapital ta’ EUR 3 biljun (minn issa ‘l quddiem “ir-rikapitalizzazzjoni”). Il-miżuri ġew ipprovduti indirettament mis-sidien tas-settur pubbliku ta’ HSH, jiġifieri mingħand il-Belt Ħielsa u Anseatika ta’ Hamburg u l-Land ta’ Schleswig-Holstein (minn issa ‘l quddiem meta ssir referenza għalihom separatament dawn jissejħu “Hamburg” u “Schleswig-Holstein” rispettivament, u meta ssir referenza għalihom flimkien dawn jissejħu “is-sidien tas-settur pubbliku”).

(2) Permezz tad-Deċiżjoni tad-29 ta’ Mejju 2009 fil-Każ N 264/09 (2) (minn issa ‘l quddiem “id-Deċiżjoni ta’ Salvataġġ”), il-Kummissjoni awtorizzat ir-rikapitalizzazzjoni u l-irpar mir-riskju fuq perjodu ta’ sitt xhur għal HSH, bħala miżuri ta’ salvataġġ kompatibbli mas-suq intern abbażi tal-Artikolu 107(3)(b) tat-Trattat dwar il-Funzjonament tal-Unjoni Ewropea (TFUE) (3). Fid-Deċiżjoni, il-Kummissjoni talbet lill-awtoritajiet Ġermaniżi biex fi żmien tliet xhur jissottomettu pjan ta’ ristrutturar.

(3) Fl-1 ta’ Settembru 2009, il-Ġermanja nnotifikat pjan ta’ ristrutturar lill-Kummissjoni.

(4) Fit-22 ta’ Ottubru 2009, il-Kummissjoni adottat Deċiżjoni li tagħti bidu għall-proċedura skont l-Artikolu 108(2) tat-TFUE fir-rigward tal-irpar mir-riskju u tal-valwazzjoni tal-HSH fil-kuntest tar-rikapitalizzazzjoni (minn issa ‘l quddiem id-“Deċiżjoni ta’ ftuħ tal-proċedura”) (4).

(5) Fil-21 ta’ Novembru 2009, id-Deċiżjoni li tagħti bidu għall-proċedura ġiet ippubblikata fil-Ġurnal Uffiċjali tal-Unjoni Ewropea (5) u l-partijiet interessati ntalbu jissottomettu l-kummenti tagħhom fi żmien ġimagħtejn mid-data tal-pubblikazzjoni.

(6) Fit-30 ta’ Novembru u fil-11 ta’ Diċembru 2009, il-Kummissjoni rċeviet kummenti mingħand Sparkassen- und Giroverband für Schleswig-Holstein u mingħand Schleswig-Holsteinische Sparkassen-Vermögensverwaltungs- und Beteiligungs GmbH & Co. KG (minn issa ‘l quddiem meta ssir referenza għalihom separatament dawn jissejħu “SGVSH” u “SVB” rispettivament u meta ssir referenza għalihom flimkien dawn jissejħu “l-assoċjazzjonijiet tal-banek tat-tfaddil”).

(7) Fit-3 ta’ Diċembru 2009, fuq parir ta’ J.C. Flowers & Co. LLC (minn hawn ‘il quddiem “Flowers”), grupp ta’ investituri talbu lill-Kummissjoni għal estensjoni tal-iskadenza biex jissottomettu l-kummenti tagħhom, u din ingħatatilhom fis-7 ta’ Diċembru 2009. Il-Kummissjoni rċeviet il-kummenti tagħhom fis-17 ta’ Diċembru 2009.

(8) Fl-1 ta’ Diċembru 2009, il-Ġermanja talbet lill-Kummissjoni għal estensjoni tal-iskadenza biex tissottometti l-kummenti tagħha, u din ingħatatilha fis-7 ta’ Diċembru 2009. Fis-7 ta’ Diċembru 2009, l-HSH ukoll talbet lill-Kummissjoni għal estensjoni tal-iskadenza biex tissottometti l-kummenti tagħha, u din ingħatatilha fis-17 ta’ Diċembru 2009. Fis-17 ta’ Diċembru 2009, il-Ġermanja ttrasferixxiet il-kummenti konġunti tas-sidien tas-settur pubbliku u ta’ HSH dwar id-Deċiżjoni li tagħti bidu għall-proċedura.

(9) Fit-2 ta’ Diċembru 2009, saret laqgħa bejn Flowers, l-assoċjazzjonijiet tal-banek tat-tfaddil, l-awtoritajiet Ġermaniżi u l-Kummissjoni.

(10) Fil-21 ta’ Diċembru 2009, il-Kummissjoni bagħtet il-verżjonijiet mhux kunfidenzjali tal-kummenti sottomessi mill-partijiet interessati lill-Ġermanja u talbitha tikkumenta dwarhom fi żmien xahar.

(11) Fit-18 ta’ Jannar 2010, il-Ġermanja ttrasferixxiet ir-risposta li taw is-sidien tas-settur pubbliku għall-kummenti ta’ Flowers u tal-assoċjazzjonijiet tal-banek tat-tfaddil.

(12) Bejn Settembru 2009 u Frar 2010, saru diversi laqgħat, telekonferenzi u forom oħra ta’ skambju ta’ informazzjoni bejn l-awtoritajiet Ġermaniżi u l-Kummissjoni fir-rigward tal-irpar mir-riskju, u b’mod partikolari tal-valwazzjoni tal-portafoll tal-assi li r-riskju tagħhom kien kopert mill-irpar mir-riskju (“il-portafoll protett”). L-awtoritajiet Ġermaniżi ssottomettew informazzjoni addizzjonali, inter alia, fis-6, fl-20, fil-21, fit-22, fit-23 u fid-29 ta’ Ottubru, fil-11, fit-12, fis-16 u fis-27 ta’ Novembru u fis-17 ta’ Diċembru 2009, fis-26 u fis-27 ta’ Jannar u fid-19 ta’ Frar 2010.

(13) Il-pjan ta’ ristrutturar, l-irpar mir-riskju u r-rikapitalizzazzjoni, u l-valwazzjoni tal-portafoll protett ġew diskussi mill-awtoritajiet Ġermaniżi u mid-dipartimenti tal-Kummissjoni f’sensiela ta’ laqgħat, telekonferenzi u forom oħra ta’ skambju ta’ informazzjoni fil-perjodu ta’ bejn Ottubru 2009 u Ġunju 2011, inklużi l-5, il-21 u s-27 ta’ Ottubru, l-4, it-12, it-13, it-18, is-27 u t-30 ta’ Novembru, is-7, id-9, l-14 u l-15 ta’ Diċembru 2009, l-14 u d-19 ta’ Jannar, il-21 ta’ April, il-5, it-12, l-20, is-26, it-28 u l-31 ta’ Mejju, il-15 ta’ Ġunju, it-13, is-16, it-22 u t-23 ta’ Lulju, it-30 ta’ Settembru, it-22 ta’ Novembru, id-9 u t-22 ta’ Diċembru 2010, it-23 u t-28 ta’ Frar, it-18 ta’ Marzu, l-1 u t-8 ta’ April, il-25 ta’ Mejju u s-7, is-16 u d-29 ta’ Ġunju 2011. Il-verżjoni finali tal-pjan ta’ ristrutturar ġiet sottomessa fil-11 ta’ Lulju 2011.

(14) Fil-5 ta’ Settembru 2011, il-Ġermanja ssottomettiet il-lista ta’ impenji li tinsab mehmuża fl-Anness I ta’ ma’ din id-Deċiżjoni.

2. ID-DESKRIZZJONI TAL-BENEFIĊJARJU

HSH Nordbank AG

(15) Il-grupp HSH huwa l-ħames l-akbar Landesbank Ġermaniż li għandu l-kwartieri ġenerali tiegħu f’Hamburg u f’Kiel. HSH hija kumpanija pubblika ta’ responsabbiltà limitata (Aktiengesellschaft), li twaqqfet fit-2 ta’ Ġunju 2003 u li rriżultat mill-amalgamazzjoni bejn Hamburgische Landesbank u Landesbank Schleswig-Holstein. F’Ottubru 2006, Flowers (6) akkwistat 24,1 % mill-ishma ta’ HSH (26,6 % mid-drittijiet tal-vot) mingħand WestLB, bil-ħsieb li ssir offerta inizjali għall-pubbliku (IPO) ta’ HSH fl-2008.

(16) Fil-31 ta’ Diċembru 2008, HSH kellha karta tal-bilanċ b’total ta’ EUR 208 biljun u EUR 112-il biljun ta’ assi mwieżna skont ir-riskju (“RWA”).

(17) Wara l-implimentazzjoni tal-miżuri approvati mill-Kummissjoni fid-Deċiżjoni ta’ Salvataġġ fid-29 ta’ Mejju 2009, l-istruttura tas-sjieda ta’ HSH kienet kif ġej: Hamburg 10,89 %; Schleswig-Holstein 10,42 %; HSH Finanzfonds AöR, istituzzjoni tal-liġi pubblika stabbilita u kkontrollata minn Hamburg u Schleswig-Holstein b’ishma ndaqs, 64,18 %; SGVSH 4,73 %; SVB 0,58 %; u Flowers 9,19 % (7).

(18) HSH hija bank kummerċjali, ir-reġjun ewlieni tagħha huwa t-Tramuntana tal-Ġermanja u tiffoka prinċipalment fuq operazzjonijiet bankarji kummerċjali u privati. L-attivitajiet bankarji kummerċjali jiffukaw fuq l-oqsma tat-trasport bil-baħar, tal-operazzjonijiet bankarji korporattivi, tat-trasport, tal-proprjetà immobbli u tal-enerġija rinnovabbli. HSH hija l-akbar fornitur dinji ta’ finanzjamenti fis-settur tat-trasport bil-baħar u għandha sehem sinifikanti fis-suq tal-finanzjamenti fis-settur tal-avjazzjoni (parti mis-settur kummerċjali tagħha fit-trasport). Sa Diċembru 2008 HSH kienet irrappreżentata f’21 ċentru finanzjarju prinċipali fl-Ewropa, fl-Asja u fl-Amerika.

(19) HSH hija wieħed mill-banek pubbliċi Ġermaniżi li sat-18 ta’ Lulju 2005 ibbenefikat mill-garanziji illimitati mill-Istat, li huma l-Anstaltslast u l-Gewährträgerhaftung (8).

(20) Fil-bidu tad-disgħinijiet, saru xi trasferimenti ta’ assi u ta’ kapital li jammontaw għal EUR 523 miljun, li ffavorixxew lill-istituti predeċessuri tal-HSH, il-Hamburgische Landesbank u l-Landesbank Schleswig-Holstein. Fl-20 ta’ Ottubru 2004, il-Kummissjoni ddeċidiet li dawk it-trasferimenti ma kinux kompatibbli mal-għajnuna mill-Istat u kellhom jinġabru lura (9). HSH kellha terġa’ tħallas lis-sidien tas-settur pubbliku tagħha l-ammont totali ta’ EUR 756 miljun, inkluż l-imgħax. Hija ħallset dan l-ammont f’żewġ pagamenti, wieħed fil-31 ta’ Diċembru 2004 u l-ieħor fit-3 ta’ Jannar 2005.

(21) Fl-20 ta’ Lulju 2005, l-azzjonisti żiedu l-kapital ta’ HSH b’EUR 556 miljun, bil-għan li jikkumpensaw għall-ħruġ tal-kapital (10). Il-kapital ġie miżjud permezz tal-fondi tagħhom stess li ġew abbinati mal-hekk imsejħa pagamenti parzjali. Bħala konsegwenza ta’ dan il-mekkaniżmu, l-istruttura tas-sjieda ma nbidlitx wisq. Fis-6 ta’ Settembru 2005, il-Kummissjoni ddeċidiet li ż-żieda fil-kapital saret f’konformità mal-prinċipju tal-investitur fis-suq, u għaldaqstant ma kinitx tikkostitwixxi għajnuna mill-Istat (11).

(22) F’nofs Lulju tal-2008, l-azzjonisti ta’ HSH iddeċidew li jżiedu l-bażi kapitali tagħha bil-għan li jiffinanzjaw it-tkabbir tagħha. Il-miżuri ta’ kapital kellhom volum ta’ kważi EUR 2 biljun, u madwar EUR 1,26 biljun minn dik iċ-ċifra kienu fondi ġodda.

(23) L-ewwel parti tal-miżuri ta’ kapital kienet tikkonsisti fil-konverżjoni tal-parteċipazzjonijiet silenzjużi kollha (stille Beteiligungen) li kienu fil-pussess tas-sidien tas-settur pubbliku, f’ishma ordinarji li b’kollox jammontaw għal EUR 685 miljun (12), u f’ishma privileġġjati li b’kollox jammontaw għal EUR 57 miljun. Fi żmien il-konverżjoni, Flowers iffirmat għal ħruġ ta’ ekwità fi flus sabiex tiġi evitata d-dilwizzjoni tal-parteċipazzjoni azzjonarja tagħhom (13). B’riżultat ta’ hekk, HSH rċeviet madwar EUR 300 miljun aktar.

(24) Bħala t-tieni parti tal-miżuri ta’ kapital, is-sidien għamlu kontribuzzjoni ġdida ta’ kapital silenzjuż konvertibbli, li b’kollox tammonta għal EUR 962 miljun. Il-parteċipazzjoni tal-azzjonisti pubbliċi u privati kienet tikkostitwixxi sħubija silenzjuża skont il-proporzjon tal-parteċipazzjoni azzjonarja tagħhom (parteċipazzjoni azzjonarja pubblika: EUR 660 miljun, dik privata: EUR 240 miljun). L-azzjonisti privati akkwistaw EUR 62 miljun aktar. Fil-31 ta’ Diċembru 2010, dawn is-sħubiji silenzjużi ġew ikkonvertiti f’ishma ordinarji.

(25) Il-Ġermanja infurmat lill-Kummissjoni bil-miżuri ta’ kapital deskritti fil-paragrafi (22) sa (24). Skont il-Kummissjoni, l-investimenti magħmula mill-azzjonisti tas-settur pubbliku kienu konformi mal-prinċipju tal-investitur f’ekonomija tas-suq, minħabba li kien hemm investitur privat li pparteċipa fit-tranżazzjoni b’mod sinifikattiv u taħt l-istess kundizzjonijiet ta’ azzjonist tas-settur pubbliku. Fl-1 ta’ Awwissu 2008, il-Kummissjoni infurmat lil Ġermanja li mhux se tkompli ssegwi l-kwistjoni.

(26) Fil-perjodu ta’ bejn l-1999 u l-2009, HSH irreġistrat telf kumulat ta’ EUR 1,85 biljun u ħallset dividendi kumulati ta’ EUR 354 miljun lis-sidien tas-settur pubbliku tagħha. Fl-istess perjodu, is-sidien tas-settur pubbliku rrikapitalizzaw lil HSH b’kapital ġdid li jammonta għal xi EUR [4-5] (*) biljun u b’obbligazzjonijiet garantiti ta’ mhux aktar minn EUR 166 biljun. Tabella 1 Dejta finanzjarja ewlenija ta’ HSH għas-sidien tas-settur pubbliku fil-perjodu ta’ bejn l-1999 u l-2009 (14) Is-sena kummerċjali 1999 2000 2001 2002 2003 2004 2005 2006 2007 2008 2009 Profitt u Telf (f’miljuni ta’ EUR) (15) 111 110 204 239 261 127 400 460 270 –3 195 – 838 Profitt u Telf Kumulati (f’miljuni ta’ EUR) 111 221 425 664 925 1 052 1 452 1 912 2 182 –1 013 –1 851 Pagamenti ta’ dividendi lis-sidien tas-settur pubbliku (f’miljuni ta’ EUR) 36 44 72 96 105 0 0 Pagamenti ta’ dividendi kumulati lis-sidien tas-settur pubbliku (f’miljuni ta’ EUR) 36 80 153 248 354 354 354 Injezzjoni ta’ kapital ġdid mis-sidien (f’miljuni ta’ EUR) skont il-GAAP lokali [300-600] 0 0 [700-1 400 ] 3 000 Injezzjoni ta’ kapital kumulat mis-sidien tas-settur pubbliku (f’miljuni ta’ EUR) [300-600] [300-600] [300-600] [1 000 -2 000 ] [4 000 -5 000 ] Irpar mir-riskju - garanzija (f’biljuni ta’ EUR) 10 Obbligazzjonijiet garantiti (f’biljuni ta’ EUR), magħmula minn 162 166 152 144 161 88 78 75 73 Gewährträgerhaftung (f’biljuni ta’ EUR) 162 166 152 144 161 88 78 65 56 Garanziji mis-SoFFin (f’biljuni ta’ EUR) 0 0 0 0 0 0 0 10 17

(27) Istorikament, HSH ġiet ikklassifikata fil-kategorija AA mit-tliet aġenziji ewlenija ta’ klassifikazzjoni (16). Il-klassifikazzjoni fuq perjodu ta’ żmien twil irriflettiet il-garanziji illimitati mill-Istat mogħtija mis-sidien tas-settur pubbliku ta’ HSH. Is-suppożizzjoni li s-sidien tas-settur pubbliku se jibqgħu jagħtu l-appoġġ tagħhom fil-ġejjieni hija fattur sinifikanti għall-klassifikazzjoni tal-kreditu ta’ HSH, billi din tinkludi żieda (17) ta’ 7 livelli fil-klassifikazzjoni ta’ Fitch. Abbażi tal-fatturi ta’ appoġġ, Moody’s assenjat żieda ta’ 7 livelli b’kollox, fejn livell minnhom ġie assenjat għall-appoġġ mogħti mis-sidien tas-settur pubbliku (appoġġ reġjonali).

(28) Il-klassifikazzjoni awtonoma C (għal Moody’s il-“Bank Financial Strength Rating”, jew “BFSR”) (18) irriflettiet l-opinjoni tal-aġenziji ta’ klassifikazzjoni li kienet li HSH kellha saħħa finanzjarja adatta bi franchise ta’ kummerċ limitat iżda li fl-istess ħin kien ta’ valur. Skont il-metodoloġija tal-BFSR ta’ Moody’s, il-banek li jiġu kklassifikati fil-kategorija C juru jew li għandhom prinċipji fundamentali finanzjarji aċċettabbli f’ambjent previdibbli u stabbli jew inkella li għandhom prinċipji fundamentali finanzjarji tajba f’ambjent operattiv inqas previdibbli u inqas stabbli.

(29) F’Lulju tal-2004, Fitch bdiet tikklassifika l-obbligazzjonijiet mhux garantiti ta’ HSH fil-kategorija A, filwaqt li żammet il-klassifikazzjoni awtonoma tagħha fil-kategorija C. Sussegwentement, Moody’s u S&P ħarġu bil-klassifikazzjonijiet tagħhom għall-obbligazzjonijiet mhux garantiti f’Lulju tal-2005. Sa ma bdiet il-kriżi fl-2008, il-klassifikazzjonijiet ta’ HSH baqgħu stabbli.

(30) Minn Ottubru 2008 ‘l hawn, wieħed jista’ josserva żewġ xejriet fil-klassifikazzjonijiet ta’ HSH. L-ewwel xejra bdiet f’Ottubru tal-2008, fejn Fitch u Moody’s niżżlu l-klassifikazzjonijiet awtonomi ta’ HSH għal kategorija aktar baxxa ta’ D u għall-kategorija ogħla ta’ E (il-kategorija E hija l-iktar kategorija baxxa possibbli fil-klassifikazzjoni tal-BFSR ta’ Moody’s) (19). Bħala raġunijiet għat-tnaqqis fil-klassifikazzjoni, l-aġenziji semmew (a) ir-riskju sinifikanti li ġej mill-bażi ċiklika tal-assi ta’ HSH u b’mod partikolari mill-assi fil-qasam tat-trasport bil-baħar; (b) l-aċċess limitat ta’ HSH għall-kapital minkejja li din kienet tmexxi attività kummerċjali ta’ self li kienet tirrikjedi kapital kbir; u (c) il-profittabbiltà dgħajfa u baxxa ta’ HSH meta mqabbla mal-livelli ta’ qabel il-kriżi minħabba li kien hemm inqas dħul mill-assi, minħabba livelli relattivament ogħla ta’ proviżjonament għar-riskji fis-settur tal-finanzi bbażat fuq l-assi u minħabba ż-żieda konsiderevoli fl-ispejjeż ta’ finanzjament meta mqabbla ma’ dawk li kien hemm qabel il-kriżi. Barra minn dan, l-aġenziji qajmu tħassib fundamentali dwar il-profil kummerċjali ta’ HSH. Minħabba li HSH, m’għandhiex xi aċċess sinifikanti għal klijenti individwali, il-bank se jkompli jserraħ fuq is-swieq fil-livell tal-operaturi fejn se jkun diffiċli għalih li jassigura l-fondi. Il-konformità ma’ rekwiżiti regolatorji aktar stretti fir-rigward tal-kapitalizzazzjoni, tar-riżervi ta’ likwidità u tad-diskrepanzi fil-finanzjament ikunu jikkostitwixxu sfida għall-banek li huma purament fil-livell tal-operaturi bħalma hija HSH.

(31) It-tieni xejra bdiet f’Mejju tal-2009, meta S&P niżżlet il-klassifikazzjoni tal-kreditu ta’ HSH għal BBB+, segwita minn Moody’s u Fitch li f’Mejju u f’Lulju 2010 niżżlu l-klassifikazzjoni ta’ HSH għal A3/A-. Sabiex jiġġustifikaw din id-degradazzjoni, l-aġenziji ta’ klassifikazzjoni rrimarkaw li l-appoġġ kontinwu mingħand is-sidien tas-settur pubbliku kien limitat minħabba (a) ir-regoli tal-UE dwar l-għajnuna mill-Istat u (b) ir-restrizzjonijiet baġitarji tagħhom. Il-miżuri estensivi ta’ appoġġ li ġew implimentati fil-passat kienu ta’ piż kbir fuq is-saħħa finanzjarja tas-sidien tas-settur pubbliku, tant illi ma jkunux daqstant imħajra joffru appoġġ ulterjuri. Aspett importanti fl-ivvalutar tad-disponibbiltà tas-sidien tas-settur pubbliku li joffru miżuri ulterjuri ta’ appoġġ, kien l-ammont kbir ta’ dejn li jgawdi mill-klawżola ta’ anterjorità (20), u li mbagħad baqa’ fuq il-karta tal-bilanċ ta’ HSH.

L-avvenimenti li wasslu għall-miżuri ta’ salvataġġ

(32) Sa mill-2007, minħabba l-kriżi finanzjarja, il-valur tal-portafoll tal-kreditu strutturat (CIP) (21) ta’ HSH, li kien ta’ USD 30 biljun, ġie aġġustat b’tali mod li tnaqqas b’EUR 1,3 biljun. L-effett tal-kriżi li nfirex fuq l-ekonomija reali affettwa negattivament il-portafoll tradizzjonali ta’ self u kellu impatt serju fuq il-kwalità tal-pretensjonijiet ta’ HSH relatati mal-finanzjament tal-proġetti tagħha fl-oqsma tat-trasport bil-baħar, tal-proprjetà immobbli u tal-enerġija rinnovabbli. It-tnaqqis ulterjuri ta’ EUR 1,6 biljun mill-valur tas-CIP u l-provvedimenti għal telf mis-self ta’ EUR 1,9 biljun fil-portafoll ta’ self ikkontribwixxew ħafna għar-riżultat negattiv ta’ EUR 3,2 biljun fl-2008.

(33) Il-falliment ta’ Lehman Brothers f’Settembru 2008 intensifika wkoll id-diffikultajiet ta’ rifinanzjament ta’ HSH, u b’hekk hija applikat għall-garanziji ta’ likwidità li ammontaw għal EUR 30 biljun mas-Sonderfonds Finanzmarktstabilisierung (il-Fond Ġermaniż għall-Istabbilizzar tas-Swieq Finanzjarji, minn issa ‘l quddiem imsejjaħ “SoFFin”).

(34) Fid-29 ta’ April 2009, il-Bundesanstalt für Finanzdienstleistungsaufsicht (ir-Regolatur Bankarju Ġermaniż, minn issa ‘l quddiem imsejjaħ “BaFin”) informa lil HSH li, fid-dawl tas-sitwazzjoni regolatorja attwali tagħha, BaFin qies li HSH sabitha diffiċli tissodisfa r-rekwiżiti regolatorji tal-kapital. BaFin ħabbar li jekk is-sidien ta’ HSH ma kinux se jsaħħu l-bażi tal-kapital tagħha, hu kien se jsejjaħ għal moratorju skont il-paragrafu 47 tal-Att Bankarju Ġermaniż.

(35) Fis-6 ta’ Mejju 2009, S&P niżżlet il-klassifikazzjoni tal-kreditu ta’ HSH b’żewġ livelli minn A għal BBB + bi prospetti negattivi.

3. IL-MIŻURI TA’ GĦAJNUNA

(36) F’Mejju u f’Ġunju 2009, HSH ingħatat żewġ tipi ta’ għajnuniet mingħand Schleswig-Holstein u mingħand Hamburg: ir-rikapitalizzazzjoni li kienet tammonta għal EUR 3 biljun u l-miżura ta’ garanzija fuq it-tieni telf li kienet tammonta għal EUR 10 biljun (l-“irpar mir-riskju”). Barra minn hekk, HSH ingħatat l-għajnuna mingħand SoFFin f’forma ta’ garanziji ta’ likwidità li fl-aħħar kienu jammontaw għal EUR 17-il biljun (minn issa ‘l quddiem imsejħa “garanziji ta’ likwidità”).

3.1. IR-RIKAPITALIZZAZZJONI

(37) Ir-rikapitalizzazzjoni kienet tikkonsisti fi skambju ta’ injezzjoni ta’ flus li b’kollox kienu jammontaw għal EUR 3 biljun tal-kapital prinċipali tal-Grad 1, ma’ ishma ordinarji li jġorru d-dritt tal-vot. L-ishma nħarġu minn HSH u ġew sottoskritti kompletament minn HSH Finanzfonds AöR. Din tal-aħħar hija istituzzjoni tal-liġi pubblika li ġiet stabbilita minn Hamburg u Schleswig-Holstein. Hija tinsab fil-pussess tagħhom u dawn jikkontrollawha b’ishma ndaqs.

(38) HSH Finanzfonds AöR akkwistat il-mezzi finanzjarji meħtieġa għar-rikapitalizzazzjoni billi ħarġet xi bonds fis-swieq kapitali. L-obbligazzjonijiet li rriżultaw mill-ħruġ ta’ bonds huma ggarantiti bl-istess mod minn Hamburg u minn Schleswig-Holstein bħala debituri parzjali u permezz tal-garanziji fil-konfront tad-detenturi ta’ bonds. Il-bonds maħruġa minn HSH Finanzfonds AöR iservu biss għall-finanzjament tar-rikapitalizzazzjoni ta’ HSH. HSH Finanzfonds AöR topera esklużivament bħala mutur ta’ Hamburg u Schleswig-Holstein u m’għandha l-ebda skop ieħor ħlief li tipprovdi r-rikapitalizzazzjoni u l-irpar mir-riskju.

(39) Il-prezz għall-ħruġ tal-ishma l-ġodda, ibbażat fuq il-valwazzjoni ta’ HSH mwettqa minn PricewaterhouseCoopers (“PwC”), laħaq valur fil-medda ta’ bejn iż-EUR [> 2] biljun u t-EUR [< 3] biljun (EUR [> 19] sa EUR [< 28] kull sehem). Il-valur medju ta’ HSH abbażi ta’ din il-valwazzjoni huwa ta’ EUR [2-3] biljun (EUR [19-28] kull sehem). Il-valwazzjoni ġiet stabbilita qabel ma HSH niżlet fil-klassifikazzjoni fis-6 ta’ Mejju 2009. L-impatt li kellu t-tnaqqis fil-valur ta’ HSH ma ġiex ikkunsidrat fil-valwazzjoni, iżda ġie meqjus matul id-diskussjonijiet dwar l-ipprezzar. Il-valwazzjoni ġiet ibbażata fuq is-suppożizzjoni li fl-2013 se jkun hemm progress u li HSH se terġa’ titla’ għall-kategorija A tal-klassifikazzjoni, fejn kienet tinsab qabel.

(40) Hamburg u Schleswig-Holstein xtaqu jilħqu remunerazzjoni annwali ta’ 10 % għat-EUR 3 biljun akkwistati f’forma ta’ kapital ġdid injettat (EUR 300 miljun fis-sena). Minħabba li l-pjan ta’ direzzjoni tal-kummerċ ta’ HSH ma pprevediex biżżejjed profitti għall-perjodu ta’ bejn l-2009 u l-2012 biex jitħallas dividend ta’ 10 % fuq l-ishma ordinarji kollha, il-prezz tal-ħruġ tal-ishma ordinarji l-ġodda niżel bl-ammont ta’ pagament ta’ dividendi skontat b’10 %, għall-perjodu ta’ bejn l-2009 u l-2012. Il-valur attwali tal-ħlas ta’ dividendi ta’ 10 % għall-perjodu ta’ bejn l-2009 u l-2012 jammonta għal EUR [650-800] miljun (EUR [3-6] kull sehem). Il-prezz tal-ishma l-ġodda huwa ffissat għal EUR 19 kull sehem (EUR [19-28] neqsin EUR [3-6]). HSH Finanzfonds AöR akkwistat 157 894 737 ishma ordinarji ġodda.

(41) L-assoċjazzjonijiet tal-banek tat-tfaddil u Flowers ma ħadux sehem fir-rikapitalizzazzjoni. Konsegwentement, wara ir-rikapitalizzazzjoni, il-parteċipazzjonijiet azzjonarji tagħhom li kienu ta’ 13,20 %, 1,62 % u 25,67 % niżlu għal 4,73 %, 0,58 % u 9,19 % rispettivament, u l-parteċipazzjonijiet azzjonarji konġunti diretti u indiretti ta’ Hamburg u ta’ Schleswig-Holstein (inklużi l-ishma miżmuma permezz ta’ HSH Finanzfonds AöR) li kienu ta’ 59,51 % żdiedu għal 85,49 %.

3.2. L-IRPAR MIR-RISKJU

(42) L-irpar mir-riskju ġie adottat fl-istess żmien mar-rikapitalizzazzjoni f’Ġunju tal-2009. Dan ukoll ġie pprovdut direttament minn HSH Finanzfonds AöR. La l-assoċjazzjonijiet tal-banek tat-tfaddil u lanqas Flowers ma ħadu sehem f’din il-miżura. L-irpar mir-riskju huwa magħmul minn garanzija fuq it-tieni telf li tammonta għal EUR 10 biljun, li tkopri lil HSH minn telf imġarrab sa ċertu data speċifika f’Marzu 2009, minn fuq portafoll ta’ madwar EUR 172 biljun (valur ta’ EUR 187 biljun skopertura f’każ ta’ inadempjenza). Is-segment tal-ewwel telf ta’ EUR 3,2 biljun għandu jiġi kopert minn HSH. Is-segment tat-tieni telf ta’ mhux aktar minn EUR 10 biljun għandu jiġi kopert minn HSH Finanzfonds AöR. It-telf li l-ammont tiegħu jmur lil hinn minn EUR 13,2 biljun (meta jingħaddu s-segmenti tal-ewwel u tat-tieni telf flimkien) għandu jiġi kopert minn HSH. Il-valur ta’ trasferiment tal-portafoll protett huwa ta’ [madwar EUR 168] biljun (il-valur totali tal-assi [madwar EUR 172] biljun nieqes EUR 3,2 biljun).

(43) Fil-prinċipju, HSH tista’ tikkanċella l-garanzija fi kwalunkwe ħin, iżda sal-31 ta’ Diċembru 2013, il-kanċellazzjoni se tkun limitata għal total ta’ EUR [2-5] biljun u sa mhux aktar minn EUR [1-4] biljun fis-sena. Fid-9 ta’ Marzu 2011, HSH ikkanċellat biljun Euro mill-garanzija. Fit-18 ta’ Ġunju u mill-ġdid fis-6 ta’ Settembru 2011, HSH ikkanċellat biljun Euro ieħor mill-garanzija, u għaldaqstant naqqset il-garanzija li kien għad fadal għal EUR 7 biljun. BaFin ġie infurmat dwar dawn il-kanċellazzjonijiet. BaFin għamilha ċara li ma kienx se joġġezzjona.

Il-kompożizzjoni tal-portafoll protett

(44) L-assi danneġġati bħalma huma t-titoli abbażi ta’ assi (“ABS”) jirrappreżentaw madwar [3-6] % tal-portafoll ta’ madwar EUR [172] biljun kopert mill-irpar mir-riskju. Il-biċċa l-kbira tal-assi protetti jikkonsistu f’self mill-klijenti - l-attività ewlenija ta’ HSH. Il-portafoll protett huwa ddenominat f’diversi muniti inklużi l-EUR, l-USD u l-GBP. Tabella 2 Id-dejta diżaggregata tal-assi protetti li jammontaw għal madwar EUR [172] biljun Il-kategorija tal-assi L-assi fuq il-karta tal-bilanċ (f’biljuni ta’ EUR) Il-% mill-portafoll Self għall-klijent [madwar 115] (…) Titoli ta’ introjtu fiss [madwar 30] (…) Selfiet garantiti negozjabbli (22) [madwar 15] (…) Titoli abbażi ta’ assi [madwar 10] (…) Garanziji fuq il-pagamenti [madwar 5] (…) Total [madwar 172] 100,0

Il-valwazzjoni tal-assi protetti

(45) Qabel ma ġie implimentat l-irpar mir-riskju, HSH ma qabbditx lill-esperti esterni biex iwettqu valwazzjoni tal-portafoll kollu - fil-fatt saret biss il-valwazzjoni tal-portafoll tal-ABS u ta’ parti mill-portafoll tas-CIP minn Blackrock u minn Cambridge Place. Fuq talba tal-Kummissjoni, HSH wettqet valwazzjoni tal-portafoll protett bejn Novembru 2009 u Jannar 2010, ibbażata fuq is-suppożizzjonijiet tal-Kummissjoni dwar xenarju ta’ kriżi kbira. Il-valwazzjoni tmexxiet f’kooperazzjoni mal-esperti tal-Kummissjoni. Is-suppożizzjonijiet tal-valwazzjoni kienu konformi max-xenarji ta’ kriżi kbira applikati mill-Kummissjoni f’każijiet oħrajn. Il-valwazzjoni ġiet ibbażata fuq analiżi profonda ta’ kampjun ta’ 40 tranżazzjoni b’valur kunċettwali ta’ biljun Euro, jiġifieri 0,6 % min-nefqa totali, u ta’ valwazzjoni tas-segment ta’ parti kbira rappreżentattiva tal-portafoll li saret permezz tas-sistema CDOROM (23) ta’ Moody’s. Is-suppożizzjonijiet sottostanti ġew diskussi mal-esperti tal-Kummissjoni. HSH ġiet mgħejuna mill-espert estern tagħha Morgan Stanley, li kkonferma l-eżattezza teknika tal-kalkulazzjonijiet. L-effett ta’ sulliev tal-kapital li kellu l-irpar mir-riskju fil-mument tal-implimentazzjoni tiegħu ġie kkalkulat li kien jammonta għal [madwar EUR 3,5] biljun. L-eżattezza tal-metodu u tal-kalkulazzjonijiet sottostanti użati biex jiġi ddeterminat l-effett ta’ sulliev tal-kapital ġiet ikkonfermata minn BaFin fi Frar tal-2010.

Ir-remunerazzjoni tal-irpar mir-riskju

(46) Skont il-kuntratt dwar l-allokazzjoni ta’ garanzija konkluż bejn HSH Finanzfonds AöR u HSH fit-2 ta’ Ġunju 2009, HSH Finanzfonds AöR se tirċievi primjum li jammonta għal 400 punt ta’ bażi fis-sena fuq l-ammont nominali tal-garanzija (EUR 10 biljun) (minn issa ‘l quddiem imsejjaħ “primjum bażiku”) għall-għoti tal-garanzija fuq it-tieni telf. Il-prelevamenti u l-kanċellazzjonijiet inaqqsu l-ammont li fuqu titħallas ir-remunerazzjoni ta’ 400 punt ta’ bażi. It-Tabella 3 ta’ hawn isfel tindika l-ammont totali tal-pagament kumulattiv fi tliet xenarji differenti: (a) Xenarju 1: Il-każ bażi ta’ HSH, li jassumi li l-garanzija mhux se tiġi prelevata u li se tkun ikkanċellata kollha kemm hi minn HSH sal-aħħar tas-sena 2015; (b) Xenarju 2: ix-xenarju intermedjarju, li jassumi li se jkun hemm prelevament ta’ EUR 5 biljun mill-garanzija; u (c) Xenarju 3: il-każ sottostanti tal-valwazzjoni tal-assi, li jassumi li l-garanzija se tiġi prelevata kollha kemm hi sal-[2015-2020] (ma ssir l-ebda kanċellazzjoni). Tabella 3 Ir-remunerazzjoni tal-irpar mir-riskju f’xenarji differenti skont il-proposti tal-Ġermanja (F’miljuni ta’ EUR) Xenarju 1 (Prelevament ta’ EUR 0 mill-garanzija) Xenarju 2 (Prelevament ta’ EUR 5 biljun mill-garanzija) Xenarju 3 (Prelevament ta’ EUR 10 biljun mill-garanzija) Primjum bażiku (400 punt ta’ bażi fuq l-ammont nominali pendenti tal-garanzija) [> 1,5] [> 2,5] [> 4]

(47) Matul il-perjodu ta’ ristrutturar, il-pagamenti tal-primjum bażiku jkunu jirrappreżentaw bejn EUR [100-150] miljun u EUR 405 miljun fis-sena, skont l-ammonti li jiġu prelevati mill-garanzija, kif deskritti fit-Tabella 4 ta’ hawn isfel. Tabella 4 Il-pagament tal-primjum bażiku previst (400 punt ta’ bażi) minn HSH għal HSH Finanzfonds AöR f’miljuni ta’ EUR, matul il-perjodu ta’ ristrutturar (F’miljuni ta’ EUR) 2009 valur reali 2010 valur reali 2011 2012 2013 2014 Xenarju 1 (prelevament ta’ EUR 0) – 300 – 405 – [300- 350] – [200-250] – [150-200] – [100-150] Xenarju 2 (prelevament ta’ EUR 5 biljun) – 300 – 405 – [300- 350] – [200-250] – [180-230] – [150-200] Xenarju 3 (prelevament ta’ EUR 10 biljun) – 300 – 405 – [300-400] – [300-400] – [300-400] – [300-400]

3.3. IL-GARANZIJI TA’ LIKWIDITÀ

(48) Barra minn hekk, HSH kienet applikat għal garanziji ta’ likwidità SoFFin li jkopru ħruġ ġdid ta’ dejn ta’ mhux aktar minn EUR 30 biljun. SoFFin approvat il-ħruġ tal-ewwel segment ta’ EUR 10 biljun fil-bidu ta’ Diċembru 2008. Il-garanziji ġew approvati fil-qafas tal-iskema Ġermaniża ta’ salvataġġ (24). L-EUR 20 biljun li kien għad fadal kellhom jiġu attivati wara s-sottomissjoni ta’ pjan ta’ ristrutturar. It-tieni segment ta’ EUR 20 biljun ġie attivat wara li fis-7 ta’ Marzu 2009 HSH issottomettiet il-pjan ta’ ristrutturar lil SoFFin. Sat-30 ta’ Settembru 2009, ġew prelevati total ta’ EUR 17-il biljun. Sa mill-1 ta’ Jannar 2010, SoFFin naqqset il-limitu tal-garanzija minn EUR 30 biljun għal EUR 17 miljun. Il-limitu ma reġax ġie estiż.

4. IL-PJAN TA’ RISTRUTTURAR

4.1. IL-PJAN TA’ RISTRUTTURAR INIZJALI U R-REVIŻJONI SUSSEGWENTI TAL-PREVIŻJONIJIET FINANZJARJI

(49) Il-pjan ta’ ristrutturar inizjali li ġie sottomess fl-1 ta’ Settembru 2009 (minn issa ‘l quddiem imsejjaħ “il-pjan ta’ ristrutturar inizjali”), ġie deskritt fid-Deċiżjoni li tagħti bidu għall-proċedura (mill-paragrafu 23 sal-paragrafu 28). F’sottomissjonijiet sussegwenti fil-perjodu ta’ bejn Ottubru 2009 u Ġunju 2011, ingħatat informazzjoni addizzjonali dwar il-mudell ta’ ristrutturar li jinsab fil-pjan ta’ ristrutturar inizjali. Il-verżjoni modifikata tal-pjan ta’ ristrutturar ġiet sottomessa fil-11 ta’ Lulju 2011 (minn issa ‘l quddiem imsejjaħ “il-pjan ta’ ristrutturar modifikat”). Il-previżjonijiet finanzjarji fil-pjan ta’ ristrutturar inizjali flimkien mal-aġġornamenti relatati jinsabu deskritti fil-qosor hawn isfel.

(50) Għall-perjodu ta’ bejn l-2009 u l-2014, il-pjan ta’ ristrutturar inizjali ppreveda tnaqqis ta’ [madwar 20 %] fl-introjtu mill-imgħax nett, jiġifieri minn madwar EUR [1,4] biljun għal madwar EUR [1,1] biljun. Fir-rigward ta’ elementi oħra tar-riżultati finanzjarji, HSH pprevediet li bejn l-2009 u l-2014, qabel ir-ristrutturar (u wara l-provvedimenti għal telf mis-self), se jkun hemm żieda ta’ aktar minn 200 % fl-introjtu nett għall-bank ewlieni (25), jiġifieri minn madwar EUR [350] miljun għal madwar EUR [1,1] biljun. Il-previżjoni tal-introjtu nett għal qabel ir-ristrutturar fl-2014, bl-ammont ta’ madwar EUR [1,1] biljun, kienet tinkludi effett pożittiv ta’ madwar EUR [100] miljun li jirriżulta mill-irkupru ta’ parti mill-provvedimenti għal telf mis-self. Kemm l-introjtu mill-miżati kif ukoll il-profitt mill-kummerċjalizzazzjoni kienu jirrappreżentaw [xi 20 %] il-wieħed mill-introjtu nett qabel l-ispiża tar-ristrutturar tal-bank ewlieni fl-2014. Fil-pjan ta’ ristrutturar modifikat, il-previżjoni tal-introjtu nett għal qabel ir-ristrutturar fl-2014 ġiet riveduta biex l-introjtu ġie jammonta EUR [350-450] miljun, fejn [10-15] % minnhom jirrappreżentaw l-introjtu mill-miżati u l-profitt mill-kummerċjalizzazzjoni.

(51) Il-pjan ta’ ristrutturar inizjali ppreveda tnaqqis fl-assi totali ta’ HSH, minn madwar EUR [175] biljun fl-2009 għal madwar EUR [150] biljun fl-2014. Il-pjan ta’ ristrutturar inizjali ppreveda żieda fl-assi tal-bank ewlieni, minn madwar EUR [100] biljun fl-2009 għal madwar EUR [110] biljun fl-2014. Il-pjan ta’ ristrutturar modifikat irreveda l-previżjonijiet tal-assi totali għal HSH u għall-bank ewlieni fl-2014, biex dawn ġew jammontaw EUR 120 biljun u EUR 82 biljun rispettivament.

(52) Skont il-pjan ta’ ristrutturar inizjali, l-assi tas-segment tal-bank settorjali li jinkludi l-oqsma tat-trasport bil-baħar, tal-enerġija u tat-trasport kellhom jiżdiedu minn madwar EUR [30] biljun fl-2009 għal madwar EUR [35] biljun fl-2014, fejn EUR [20] biljun minnhom kellhom ikunu prinċipalment assi fil-qasam tat-trasport bil-baħar iffinanzjati f’USD. Fil-pjan ta’ ristrutturar modifikat, il-previżjonijiet tal-assi tas-segment tal-bank settorjali u tal-assi fil-qasam tat-trasport bil-baħar fl-2014 ġew riveduti biex ġew jammontaw EUR [20-25] biljun u EUR 15-il biljun rispettivament. B’paragun mal-pjan ta’ ristrutturar inizjali, il-pjan ta’ ristrutturar modifikat ma baqax jinkorpora l-linja kummerċjali tal-avjazzjoni.

(53) Fil-pjan ta’ ristrutturar inizjali, il-proporzjon tal-kapital tal-Grad 1 previst kien ta’ madwar [10] % fl-2014 u fil-pjan ta’ ristrutturar modifikat dan ġie rivedut għal [10-15] %.

(54) Il-pjan ta’ ristrutturar inizjali pprovda dejta diżaggregata għall-2014 bis-sorsi ta’ finanzjament previsti biex jiffinanzjaw parti mill-bilanċ bil-valur ta’ xi EUR [100] biljun (inklużi madwar EUR [25] biljun li kienu finanzjamenti mhux garantiti fil-livell tal-operaturi), filwaqt li ħalla diskrepanza fil-likwidità ta’ xi EUR [50] biljun kontra l-valur totali previst tal-assi ta’ madwar EUR [150] biljun. Fil-pjan ta’ ristrutturar modifikat, ġiet imnaqqsa d-diskrepanza fil-likwidità bejn l-assi totali previsti u l-obbligazzjonijiet totali previsti u HSH ipprovdiet informazzjoni dwar is-sorsi ta’ finanzjament li għandhom jintużaw biex ikopru l-ħtiġijiet ta’ finanzjament li jirriżultaw mid-diskrepanza.

(55) Is-suppożizzjonijiet ta’ tkabbir fis-setturi ewlenija tal-attività ta’ HSH hekk kif ġew ippreżentati fil-pjan ta’ ristrutturar inizjali u s-suppożizzjonijiet hekk kif ġew aġġustati fil-pjan ta’ ristrutturar modifikat jinsabu fit-tabella ta’ hawn isfel. Tabella 5 Il-paragun bejn ir-rati ta’ tkabbir fis-settur tat-trasport bil-baħar u f’dak korporattiv Settur Pjan ta’ ristrutturar inizjali (l-1 ta’ Settembru 2009) Pjan ta’ ristrutturar modifikat (il-11 ta’ Lulju 2011) Rimarka dwar is-suppożizzjoni ta’ tkabbir fil-pjan ta’ ristrutturar modifikat Trasport bil-baħar Rata ta’ tkabbir f’operazzjonijiet kummerċjali ġodda ta’ madwar [250] % bejn l-2010 (valur reali) u l-2014 (rata ta’ tkabbir annwali komposta ta’ xi [40] %) Rata ta’ tkabbir f’operazzjonijiet kummerċjali ġodda ta’ [90-130] % bejn l-2010 (valur reali) u l-2014 (rata ta’ tkabbir annwali komposta ta’ xi […] %) Ir-rata tat-tkabbir hija bbażata fuq volum assolut annwali li skont il-medja huwa ta’ EUR […] f’operazzjonijiet kummerċjali ġodda bejn l-2011 u l-2014. Dan joħloq paragun mal-volum totali tas-suq li skont il-medja huwa ta’ madwar EUR [25] biljun f’operazzjonijiet kummerċjali ġodda matul il-perjodu msemmi. Korporattiv Tkabbir fil-volum tas-self b’madwar [100] % bejn l-2010 (valur reali) u l-2014 Tkabbir fil-volum tas-self b’madwar […] % bejn l-2010 (valur reali) u l-2014 Dak it-tkabbir jikkorrespondi ma’ volum assolut ta’ operazzjonijiet kummerċjali ġodda ta’ EUR […] biljun fuq perjodu ta’ erba’ snin u joħloq paragun mal-assi totali f’dak is-settur li sal-31 ta’ Diċembru 2008 kienu jammontaw għal EUR 25,7 biljun.

4.2. DESKRIZZJONI ĠENERALI TAL-PJAN TA’ RISTRUTTURAR MODIFIKAT

(56) Il-pjan ta’ ristrutturar modifikat ġie sottomess fil-11 ta’ Lulju 2011. Huwa jinkludi bidliet sostanzjali fil-mudell kummerċjali ta’ HSH. Xi karatteristiċi tal-mudell kummerċjali ġdid huma: riskju mnaqqas, punt fokali li jagħfas aktar fuq l-attivitajiet kummerċjali reġjonali u sostenibbiltà fuq il-lat tal-finanzjament kif ukoll fuq dak tas-self. Il-miżuri ta’ ristrutturar ippjanati u li diġà ġew inizjati jinkludu, minbarra l-iffukar fuq l-attivitajiet kummerċjali ewlenija u konsegwentement iċ-ċessjoni jew il-waqfien ta’ diversi attivitajiet u parteċipazzjonijiet kbar, l-adattament tan-netwerk tal-fergħa u l-ottimizzazzjoni tal-istruttura tal-ispejjeż. Il-pjan ta’ ristrutturar modifikat jinkludi t-twaqqif ta’ Unità Interna tar-Ristrutturar fejn l-attivitajiet li ma jkunux se jitkomplew, jinġabru flimkien għall-finijiet kontabilistiċi u organizzattivi. Il-punti ewlenin tal-mudell kummerċjali ġdid huma: (a) orjentament ġdid li jiffoka fuq bank ewlieni vijabbli permezz ta’ tnaqqis sostanzjali ta’ assi, tisħiħ fin-negozju reġjonali (is-settur korporattiv fil-Ġermanja, in-negozju tal-proprjetà immobbli fil-Ġermanja u l-operazzjonijiet bankarji privati) u ż-żamma tal-kompetenzi ewlenin f’attivitajiet kummerċjali internazzjonali magħżula b’rabta reġjonali b’saħħitha (trasport bil-baħar u enerġija rinnovabbli, li jiffukaw fuq l-Ewropa); (b) l-iffukar esklużiv tal-kummerċ tas-suq kapitali fuq l-attivitajiet tat-teżor u fuq negozji relatati mal-klijenti, speċjalment fir-rwol ta’ fornitur ta’ prodotti lil unitajiet tan-negozju oħrajn (bejgħ reċiproku); ma tkompliex in-negozjar tal-proprjetà; (c) il-waqfien tal-attivitajiet li mhumiex konformi mal-iffukar strateġiku ġdid ta’ HSH, jiġifieri, il-kummerċ internazzjonali ta’ akkwist b’ingranaġġ (“Leverage Buy Out-LBO”), il-kummerċ barrani tal-proprjetà immobbli, il-finanzjament ibbażat fuq l-assi għall-inġenji tal-ajru u kummerċi oħra ta’ kreditu li m’għandhomx rabta ċara mal-kompetenza ewlenija; (d) iċ-ċessjoni tas-sussidjarji kollha li mhumiex konformi mal-iffukar strateġiku ġdid ta’ HSH; il-pjan ta’ ristrutturar modifikat jinvolvi ċ-ċessjoni ta’ [100-120] parteċipazzjoni b’kollox; HSH diġà naqqset l-għadd ta’ parteċipazzjonijiet b’25; huwa mistenni li l-bejgħ kollu jsir sa mhux aktar tard minn […]; (e) separazzjoni ċara tal-attivitajiet kummerċjali li ma tkomplewx li għandhom jitnaqqsu jew jinbiegħu bħala parti mill-Unità Interna tar-Ristrutturar; l-Unità tar-Ristrutturar mhu se tinvolvi ruħha fl-ebda attività kummerċjali ġdida; (f) adattament sinifikanti tal-fergħat nazzjonali kif ukoll ta’ dawk internazzjonali. Il-waqfien naturali tal-attivitajiet mhux strateġiċi se jirriżulta fl-għeluq ta’ 15 mill-21 fergħa internazzjonali. Diġà ngħalqu il-fergħat jew l-uffiċċji tar-rappreżentanza f’Ħelsinki, f’Shanghai, f’Mumbaj, fi Stokkolma, f’Napli, f’Oslo, f’Riga, f’Talinn, f’Varsavja, f’San Francisco u f’Ħanoj. Sal-2012, għandhom jingħalqu l-fergħat jew l-uffiċċji tar-rappreżentanza f’Kopenħagen, f’Pariġi, f’Amsterdam u f’Moska. Wara l-perjodu ta’ ristrutturar, HSH se żżomm is-sitt fergħat jew uffiċċji tar-rappreżentanza li għandha f’Londra, f’Ħong Kong, fi New York, f’Singapor, fil-Lussemburgu u f’Ateni. Madankollu, l-ammont ta’ fergħat li għandha f’Londra, fil-Lussemburgu u fi New York se jitnaqqsu filwaqt li l-fergħa ta’ Ħong Kong se tinbidel f’uffiċċju tar-rappreżentanza.

(57) Il-punt fokali reġjonali jinkludi b’mod partikolari l-attivitajiet kummerċjali korporattivi tat-Tramuntana tal-Ġermanja u l-operazzjonijiet bankarji privati, in-negozju tal-proprjetà immobbli u l-attivitajiet kummerċjali ta’ bank tat-tfaddil. Barra minn dan, HSH se tikkonċentra fuq oqsma partikolari ta’ finanzjament internazzjonali ta’ bastimenti kif ukoll fuq finanzjament tal-proġetti fil-qasam tal-enerġija rinnovabbli li jiffukaw fuq l-Ewropa, u se tikkonċentra wkoll fuq ċerti investimenti fl-infrastruttura. HSH se tagħlaq l-uffiċċju tagħha f’Lübeck sal-aħħar tas-sena 2011.

(58) B’mod ġenerali, it-total fuq il-karta tal-bilanċ tal-bank ewlieni l-ġdid se jitnaqqas sostanzjalment, b’mod partikolari minħabba t-trasferimenti ta’ assi mill-bank ewlieni għall-Unità Interna tar-Ristrutturar. Fl-aħħar tal-perjodu ta’ ristrutturar, jiġifieri fil-31 ta’ Diċembru 2014, HSH (il-bank ewlieni) se jkollha total ta’ EUR 82 biljun fuq il-karta tal-bilanċ. Meta mqabbel mat-total ta’ EUR 208 biljun fuq il-karta tal-bilanċ tal-2008, dan it-total jindika tnaqqis ta’ EUR 126 biljun, jiġifieri ta’ kważi 61 %.

(59) Il-pjan ta’ ristrutturar modifikat huwa bbażat fuq suppożizzjonijiet ġenerali dwar l-evoluzzjoni tal-PDG tal-Ġermanja, taż-żona tal-euro, tal-Istati Uniti u ta’ dak globali, il-bidliet fir-rati tal-imgħax fuq perjodu ta’ żmien qasir kif ukoll fuq perjodu ta’ żmien twil, l-inflazzjoni taż-żona tal-euro u tal-Istati Uniti, il-prezzijiet taż-żejt u r-rata tal-kambju EUR/USD. Il-previżjonijiet għal kull waħda mill-unitajiet kummerċjali huma bbażati fuq is-suppożizzjonijiet dwar ir-rati tat-tkabbir tas-suq rilevanti, dwar il-volumi u l-marġnijiet ta’ produzzjoni ġdida għal kull settur kummerċjali u dwar il-kapaċità ta’ bejgħ reċiproku. Minħabba li skont ir-riżultati finanzjarji ġenerali ta’ HSH, l-unità tat-trasport bil-baħar hija importanti, HSH ipprovdiet suppożizzjonijiet speċifiċi għal dak is-settur dwar l-evoluzzjoni fis-suq tat-trasport bil-baħar. It-tabella ta’ hawn taħt turi l-previżjonijiet dwar l-evoluzzjoni fid-daqs tas-suq f’termini ta’ attivitajiet kummerċjali globali ġodda (ammont aggregat għas-setturi tal-bastimenti tat-tagħbija, tal-bastimenti tal-merkanzija f’kontejners u tat-tankers), id-daqs tal-attivitajiet kummerċjali ġodda ta’ HSH u s-sehem fis-suq ta’ HSH. Tabella 6 Is-suppożizzjonijiet dwar il-finanzjament ta’ bastimenti fil-perjodu ta’ bejn l-2011 u l-2014 Il-medja għall-perjodu 2005-2008 2009 2010 2011 2012 2013 2014 Total tal-attivitajiet kummerċjali globali ġodda fil-qasam tat-trasport bil-baħar (f’biljuni ta’ EUR) 109,4 25,9 48,3 [10-15] [15-25] [25-35] [40-50 Attivitajiet kummerċjali ġodda ta’ HSH (f’biljuni ta’ EUR) 6,7 0,2 1 [0,5-1,5] [0,5-1,5] [1-2] [2-3] Sehem fis-suq ta’ HSH (%) 6,1 0,8 2,1 Madwar [4] Madwar [5] Madwar [5] Madwar [5]

(60) HSH qed tissoponi li l-medja tar-rata tal-kambju EUR/USD se tkun ta’ [1,30-1,50]. Hija pprovdiet dejta ta’ sensittività dwar l-impatt li l-bidliet fis-suppożizzjonijiet għandhom fuq il-profitt u t-telf u fuq il-pożizzjoni tagħha ta’ likwidità netta, u b’mod partikolari analiżi ta’ sensittività għall-bidliet fir-rati tal-imgħax u għall-bidliet fir-rata tal-kambju EUR/USD. Mill-analiżi ta’ sensittività rriżulta li HSH mhux se ġġarrab telf li jkun ikbar minn dak li hija tkun tiflaħ tassorbi f’każ ta’ differenzi sinifikanti fis-suppożizzjonijiet dwar ir-rati tal-imgħax u r-rata tal-kambju EUR/USD. Barra minn hekk, il-pożizzjoni tal-likwidità ta’ HSH mhux se tkun waħda negattiva jekk ir-rata tal-kambju EUR/USD tvarja konsiderevolment minn dik tas-suppożizzjoni tal-każ bażi.

(61) HSH ipprovdiet ukoll l-iktar xenarju negattiv u ħażin possibbli għall-grupp ibbażat fuq is-suppożizzjonijiet ta’ suq inqas favorevoli. Il-previżjonijiet finanzjarji fl-iktar xenarju negattiv u ħażin possibbli jindikaw li l-istruttura tal-irpar mir-riskju tmewwet l-impatt tal-kriżi fuq is-solvenza ta’ HSH. F’każ li x-xenarju jkun wieħed negattiv, HSH tiddiferixxi l-kanċellazzjonijiet parzjali tal-garanzija u għaldaqstant tillimita l-assi mwieżna skont ir-riskju minħabba li jkun hemm ambjent ekonomiku negattiv. Fiż-żewġ xenarji, il-proporzjon tal-kapital tal-Grad 1 li jirriżulta, jibqa’ ta’ madwar 10 % matul il-perjodu ta’ ristrutturar.

4.3. ID-DESKRIZZJONI TAR-RISTRUTTURAR TA’ KULL UNITÀ KUMMERĊJALI TA’ HSH

Is-Settur Korporattiv

(62) Minn EUR 26,3 biljun, it-total fuq il-karta tal-bilanċ tal-2008 tal-unità kummerċjali tal-bank ewlieni involuta fis-settur korporattiv se jitnaqqas għal EUR [10-20] fl-2014. Matul dak il-perjodu, din l-unità se titnaqqas b’madwar [45-55] % b’kollox.

(63) Fl-unità kummerċjali involuta fis-settur korporattiv, HSH se tipprovdi finanzjament lill-impriżi ta’ daqs medju l-aktar importanti, b’mod partikolari lil dawk li jinsabu fir-reġjun ewlieni tat-Tramuntana tal-Ġermanja.

(64) HSH ġabet fi tmiemhom l-attivitajiet tagħha fil-finanzjament mill-ġdid ta’ kumpaniji tal-kiri, waqqfet il-kummerċ internazzjonali ta’ akkwist b’ingranaġġ (“LBO”) u mhux se tkompli bl-operazzjonijiet bankarji tagħha ma’ klijenti korporattivi fl-Asja u fl-Iskandinavja. L-unità kummerċjali involuta fis-settur korporattiv mhux se tipprovdi finanzjament ibbażat fuq l-assi għal inġenji tal-ajru u bastimenti. Madankollu, mhux se tiġi ristretta l-kapaċità ta’ HSH li tappoġġja attivitajiet kummerċjali reġjonali fir-reġjun ewlieni.

(65) HSH se tiffoka primarjament fuq l-impriżi ta’ daqs medju l-aktar importanti fir-reġjun tat-Tramuntana tal-Ġermanja, kif ukoll fuq il-kumpaniji Ġermaniżi li jagħmlu parti minn industriji ewlenin partikolari. Hija se tibqa’ ffukata fuq attivitajiet kummerċjali li jrendu profitt kif ukoll fuq klijenti li għandhom affidabbiltà kreditizja u li jkunu jeħtieġu diversi prodotti. HSH se tagħmel minn kollox biex tikseb l-istatus ta’ bank “ippreferut” ma’ dawk il-klijenti.

(66) Sabiex tappoġġja s-sitwazzjoni ta’ finanzjament, din l-unità kummerċjali se timmira dejjem aktar lejn l-akkwist ta’ depożiti u lejn l-użu ta’ strutturi ta’ finanzjament li jippermettu li jkun hemm sindakazzjonijiet, li huma eliġibbli għall-kollaterali mill-BĊE jew li jistgħu jiġu trażmessi lill-investituri.

Il-Proprjetà Immobbli

(67) Minn EUR 30,5 biljun, it-total fuq il-karta tal-bilanċ tal-2008 tal-unità kummerċjali tal-bank ewlieni involuta fil-proprjetà immobbli se jitnaqqas għal EUR [9 -18-il] biljun fl-2014. Dan ifisser li se jkun hemm tnaqqis ta’ [50-70] %.

(68) HSH se toffri t-tipi kollha ta’ prodotti ta’ self u kwalunkwe prodotti bankarji oħra li huma rilevanti għall-kumpaniji tal-proprjetà immobbli. Il-bank se jiffoka fuq l-attivitajiet kummerċjali fit-Tramuntana tal-Ġermanja u fir-reġjuni metropolitani tal-Ġermanja. Se jiġu enfasizzati l-aktar is-soluzzjonijiet ta’ finanzjament għal […] u l-finanzjament ta’ proġetti li l-livell ta’ riskju tagħhom ikun raġonevoli. Fil-linja kummerċjali tal-proprjetà immobbli, HSH se tikkonċentra fuq il-finanzjament ta’ […]. Ċerti kategoriji speċjali ta’ proprjetà immobbli se jiġu ffinanzjati biss b’mod selettiv.

(69) Mhux se jitkomplew l-attivitajiet f’pajjiżi oħrajn – inklużi l-attivitajiet kummerċjali internazzjonali fil-proprjetà immobbli, li jinvolvu l-għoti ta’ appoġġ lill-klijenti Ġermaniżi f’reġjuni metropolitani Ewropej. HSH mhux se tmexxi attivitajiet kummerċjali ġodda f’dawn l-oqsma, filwaqt li dawk eżistenti se jiskadu.

(70) HSH se tiffoka prinċipalment fuq l-investituri fil-proprjetà immobbli professjonali li jikkonċentraw fuq klijenti eżistenti, fuq żviluppaturi u klijenti tal-proprjetà immobbli magħżula li l-pożizzjoni tagħhom fis-settur tal-proprjetà immobbli tkun sostenibbli u li jkollhom potenzjal sostanzjali ta’ bejgħ reċiproku u fuq klijenti b’rabta mat-Tramuntana tal-Ġermanja li jkunu jeħtieġu strutturi ta’ finanzjament kumplessi. HSH se tkompli tagħmel użu minn strutturi u prodotti li jnaqqsu l-ħtieġa ta’ finanzjament, bħal pereżempju dawk l-attivitajiet kummerċjali li jkunu eliġibbli għal bonds koperti, għal self li jitqies bħala ammessibbli mill-BĊE, jew għall-finanzjament u t-titoli pprovduti minn Kreditanstalt für Wiederaufbau (KfW).

Il-Banek tat-Tfaddil

(71) Minn EUR 8,7 biljun, it-total fuq il-karta tal-bilanċ tal-2008 tal-unità kummerċjali tal-bank ewlieni involuta fil-banek tat-tfaddil se jitnaqqas għal EUR [< 3] biljun fl-2014, b’mod partikolari billi jitnaqqsu l-attivitajiet ta’ finanzjament ġdid għall-banek tat-tfaddil.

(72) Il-klijentela ta’ din l-unità kummerċjali hija magħmula l-ewwel, minn banek tat-tfaddil u minn klijenti tas-settur pubbliku li jinsabu fit-Tramuntana tal-Ġermanja u t-tieni, minn banek tat-tfaddil u minn klijenti tas-settur pubbliku barra mit-Tramuntana tal-Ġermanja (relazzjoni bankarja sekondarja).

(73) HSH tipprovdi medda wiesgħa ta’ prodotti li jiffukaw fuq l-oqsma ewlenija tal-attivitajiet kummerċjali tal-banek tat-tfaddil. Dawn jinkludu b’mod partikolari l-attivitajiet kummerċjali privati u dawk tal-klijenti korporattivi, l-attivitajiet kummerċjali tat-teżor, il-ġestjoni tat-titoli proprji u l-ġestjoni tal-portafoll tal-kreditu.

L-Operazzjonijiet Bankarji Privati

(74) Minn EUR 1,7 biljun, it-total fuq il-karta tal-bilanċ tal-2008 tal-unità kummerċjali tal-bank ewlieni involuta fl-operazzjonijiet bankarji privati se jitnaqqas għal EUR [0,5-1,5] biljun fl-2014.

(75) HSH se tiffoka fuq il-fornitura ta’ servizzi lill-klijenti privati sinjuri fir-reġjun ewlieni tat-Tramuntana tal-Ġermanja. Barra minn hekk, hija se toffri servizzi ta’ operazzjonijiet bankarji privati f’fergħat ta’ distribuzzjoni suprareġjonali li jappartjenu lis-setturi l-oħra tas-suq. Il-medda tas-servizzi għandha tinkludi […].

(76) HSH se tikkonċentra fuq li takkwista u tappoġġja klijenti privati kif ukoll fondazzjonijiet li huma sinjuri jew sinjuri ħafna. Bħala parti mill-bejgħ reċiproku, is-servizzi tal-operazzjonijiet bankarji privati se jingħataw ukoll lill-klijenti/persuni fiżiċi tal-unitajiet kummerċjali l-oħra tal-bank ewlieni.

It-Trasport bil-Baħar

(77) Minn EUR 28,3 biljun, it-total fuq il-karta tal-bilanċ tal-2008 tal-unità kummerċjali tal-bank ewlieni involuta fit-trasport bil-baħar, se jitnaqqas għal EUR 15-il biljun fl-2014, jiġifieri tnaqqis ta’ 46 %.

(78) Sal-31 ta’ Diċembru 2014, is-sehem fis-suq ta’ HSH b’rabta mal-attivitajiet kummerċjali l-ġodda fil-finanzjament globali ta’ bastimenti mhux se jkun jeċċedi t-[< 8] % fuq bażi annwali. Barra minn hekk, HSH se tiggarantixxi li sal-31 ta’ Diċembru 2014 hija mhux se tkun fost l-ewwel tliet fornituri ta’ finanzjamenti ta’ bastimenti bl-akbar volum annwali ta’ attivitajiet kummerċjali ġodda mad-dinja kollha, skont il-klassifikazzjonijiet tas-suq li jiġu stabbiliti fuq bażi annwali.

(79) Il-portafoll ta’ HSH se jiġi diversifikat kemm f’dak li jirrigwarda t-tipi ta’ bastimenti u kemm f’dak li jirrigwarda l-pajjiżi. B’rabta mal-kategoriji tal-assi, se tibqa’ tinżamm l-enfażi fuq […] kif ukoll fuq diversi […]. Is-self ipotekarju konvenzjonali fuq perjodu ta’ żmien twil għal kostruzzjonijiet ġodda u l-finanzjament ta’ bastimenti użati se jkunu prodotti importanti. Barra minn hekk, HSH se topera b’mod selettiv bħala fornitur ta’ servizzi finanzjarji strutturati.

(80) HSH se tnaqqas l-attivitajiet kummerċjali tagħha billi ma tkomplix tiffinanzja vapuri li jgħabbu/jniżżlu l-passiġġieri u bastimenti tal-kruċieri kif ukoll […].

(81) HSH se tiffoka fuq kumpaniji involuti fit-trasport bil-baħar mifruxa mad-dinja kollha li huma ta’ daqs medju jew ikbar, fuq klijenti żgħar li jistgħu jrendulha profitt u fuq klijenti magħżula skont il-potenzjal ġenerali tad-dħul tagħhom u l-aspetti tar-riskju. Barra minn hekk, se titqies id-dispożizzjoni tal-klijenti fir-rigward tas-sindakazzjonijiet, kif ukoll l-konformità tagħhom mar-rekwiżiti ta’ sindakazzjoni (eż. it-trasparenza) u ta’ finanzjament mill-ġdid.

(82) L-unità kummerċjali involuta fit-trasport bil-baħar se toffri prinċipalment il-finanzjament tat-tip “plain vanilla” (26) u sa ċertu limitu, il-finanzjament strutturat, u se taġixxi bħala Mandated Lead Arranger u Bookrunner.

It-Trasport/l-Avjazzjoni

(83) L-unità kummerċjali tal-bank ewlieni involuta fit-trasport/l-avjazzjoni mhux se tibqa’ teżisti. Il-karta tal-bilanċ tal-2008 b’total ta’ EUR 11,7 biljun, se tinġieb fi tmiemha fl-Unità tar-Ristrutturar jew se tiġi assenjata lil unitajiet kummerċjali oħrajn. Fil-ġejjieni, HSH mhux se teżegwixxi finanzjamenti ġodda bbażati fuq l-assi ta’ inġenji tal-ajru. L-attivitajiet kummerċjali eżistenti korrespondenti se jinġiebu fi tmiemhom, se jinbiegħu jew se jiġu trasferiti lill-Unità tar-Ristrutturar bl-iskop li jkun hemm tnaqqis. Bħala parti mir-ristrutturar, HSH diġà reġgħet fasslet parzjalment l-unità kummerċjali u assenjat taqsimiet għas-setturi tal-linji ferrovjarji u tal-infrastruttura, li minn lat strateġiku, għadhom rilevanti għall-unità kummerċjali involuta fl-enerġija u fl-infrastruttura.

L-Enerġija u l-Infrastruttura

(84) Minħabba l-allinjament mill-ġdid tal-unità kummerċjali involuta fl-enerġija u fl-infrastruttura matul il-proċess ta’ ristrutturar, it-total ta’ EUR 4,6 biljun fuq il-karta tal-bilanċ tal-2008 tal-unità kummerċjali tal-bank ewlieni involuta fl-enerġija u fl-infrastruttura, se jiġi miżjud għal EUR [5-10] biljun fl-2014. L-unità kummerċjali involuta fl-enerġija u fl-infrastruttura tinkludi kemm lis-settur tal-enerġija rinnovabbli kif ukoll lis-setturi tal-infrastruttura u tal-linji ferrovjarji, li qabel kienu assenjati lill-unità kummerċjali involuta fit-trasport.

(85) Fis-settur tal-enerġija, HSH se taġixxi bħala fornitur ta’ finanzjamenti għal proġetti fil-qasam tal-enerġija mir-riħ u mix-xemx. Dawn jinkludu l-kategoriji ta’ assi bħalma huma l-enerġija mir-riħ (onshore u offshore), l-enerġija mix-xemx (sistemi fotovoltajċi u termali) u bħala attività kummerċjali sekondarja, in-netwerks relatati ma’ proġetti li jinvolvu l-enerġija mir-riħ u mix-xemx. L-Ewropa hija l-aktar reġjun li jinsab fil-mira ta’ dawn l-attivitajiet. Mhux se jitkomplew l-attivitajiet kummerċjali ta’ HSH relatati ma’ għejun konvenzjonali tal-enerġija u l-attivitajiet kummerċjali kollha tal-Amerika tat-Tramuntana li huma relatati mal-enerġija.

Mixxellanji

(86) L-aġġustamenti fl-unitajiet kummerċjali, b’mod partikolari l-waqfien tal-unità kummerċjali involuta fl-avjazzjoni u t-tnaqqis fis-setturi tal-proprjetà immobbli internazzjonali u tat-trasport bil-baħar, se jwasslu awtomatikament għal tnaqqis fis-settur tal-“mixxellanji”.

(87) Is-settur tal-“mixxellanji” jinkludi – apparti ċ-ċentru korporattiv – l-attivatijiet kummerċjali marbuta mas-swieq kapitali, fejn HSH tieħu ħsieb il-ġestjoni tat-teżor tagħhom u fejn hija sservi ta’ fornitur ta’ prodotti għall-unitajiet kummerċjali.

(88) HSH se tkompli dejjem ittejjeb l-istabbiltà u l-kwalità tal-finanzjamenti tagħha. Mill-aħħar tas-sena 2012, hija se tibda tiżgura li n-Net Stable Funding Ratio (NSFR) u l-Liquidity Coverage Ratio (LCR) (27) tagħha […]. Il-parti tal-attivitajiet kummerċjali tal-bank ewlieni li jsiru f’USD u li huma ffinanzjati mill-ġdid permezz ta’ finanzjament li fil-biċċa l-kbira tiegħu jsir f’USD (u mhux permezz ta’ swaps), se tiżdied għal mill-inqas […] % sal-aħħar tal-2012 u għal mill-inqas […] % sal-aħħar tal-2014.

(89) HSH se tnaqqas b’mod konsistenti l-attivitajiet kummerċjali marbuta mas-suq kapitali li jkollhom potenzjal ta’ riskju kbir u diġà naqqset il-katalgu tagħha tal-prodotti b’mod sinifikanti. Diġà ma tkompliex in-negozjar tal-proprjetà.

4.4. ID-DESKRIZZJONI TAL-IPPJANAR FINANZJARJU FIL-PJAN TA’ RISTRUTTURAR MODIFIKAT

(90) HSH ippreżentat pjan ta’ direzzjoni tal-kummerċ iddettaljat għall-perjodu ta’ bejn l-2011 u l-2014 li jinkludi l-kalkulazzjonijiet u l-karta tal-bilanċ tal-profitti u tat-telf, u l-indikaturi tal-profittabbiltà u tal-produzzjoni diżaggregati skont kull unità kummerċjali u kkonsolidati għall-grupp ta’ HSH. Barra minn hekk, HSH ipprovdiet analiżi ta’ sensittività fl-għamla tal-iktar xenarju negattiv u ħażin possibbli għall-grupp. Skont il-previżjonijiet tal-profitti u tat-telf, il-grupp ta’ HSH se jsofri minn telf addizzjonali ta’ madwar EUR [100-200] miljun fl-2011 filwaqt li fl-2014 se jżid il-profitti tiegħu b’mod kontinwu għal madwar EUR [400-500] miljun wara t-taxxa. Fl-2011, ir-redditu fuq l-ekwità se jkun negattiv u fl-2014 se jiżdied għal madwar [7-8] %. Fil-perjodu ta’ bejn l-2012 u l-2014, il-proporzjon tal-Grad 1 se jkun ta’ madwar [13-16] %. Fuq talba tal-Kummissjoni, il-previżjonijiet finanzjarji fil-pjan ta’ ristrutturar modifikat jinkludu pagament ta’ darba fl-2011 li jammonta għal EUR 500 miljun li ġie mnaqqas mill-introjtu nett qabel it-taxxa. Huwa previst li l-assi totali se jonqsu minn EUR 208 biljun fl-2008 għal EUR 120 biljun fl-2014.

(91) It-tabelli li ġejjin jindikaw l-aktar ċifri importanti tal-pjan ta’ ristrutturar modifikat għal HSH u għall-bank ewlieni. Tabella 7 L-ippjanar finanzjarju ta’ HSH bejn l-2011 u l-2014 2008 valur reali 2009 valur reali 2010 valur reali pjan għall-2011 pjan għall-2012 pjan għall-2013 pjan għall-2014 Introjtu totali (f’miljuni ta’ EUR) 157 2 876 1 603 [1 300 -1 800 ] [1 300 -1 800 ] [1 300 -1 800 ] [1 300 -1 800 ] Introjtu nett qabel l-ispejjeż tar-ristrutturar (f’miljuni ta’ EUR) (2 796 ) (718) 545 [500-1 000 ] [500-1 000 ] [500-1 000 ] [500-1 000 ] Introjtu nett qabel it-taxxa (f’miljuni ta’ EUR) (2 968 ) (1 325 ) 17 [– 200-300] [0-500] [100-600] [200-700] Introjtu nett (f’miljuni ta’ EUR) (3 195 ) (902) 48 [– 400-100] [0-500] [0-500] [0-500] Il-proporzjon bejn l-ispejjeż u l-introjtu (Cost Income Ratio - CIR) (%) 573 29 54 [45-55] [45-55] [45-55] [40-50] Redditu fuq l-ekwità wara t-taxxa (%) < 0 < 0 < 0 [– 5-+ 5] [5-10] [5-10] [5-10] Assi totali (f’biljuni ta’ EUR) 208 175 151 [130-150] [125-145] [120-140] [115-135] Tabella 8 L-ippjanar finanzjarju tal-bank ewlieni bejn l-2011 u l-2014 2008 valur reali 2009 valur reali 2010 valur reali pjan għall-2011 pjan għall-2012 pjan għall-2013 pjan għall-2014 Introjtu totali (f’miljuni ta’ EUR) 1 582 1 756 1 103 [750-1 250 ] [750-1 250 ] [750-1 250 ] [750-1 250 ] Introjtu nett qabel ir-ristrutturar (f’miljuni ta’ EUR) 418 354 574 [300-600] [300-600] [300-600] [300-600] Introjtu nett qabel it-taxxa (f’miljuni ta’ EUR) 295 18 318 [200-500] [200-500] [200-500] [200-500] Proporzjon bejn l-ispejjeż u l-introjtu (Cost Income Ratio -CIR) (%) 39 32 52 [40-60] [40-60] [40-60] [40-60] Assi tas-segment (f’biljuni ta’ EUR) 113 97 88 [60-90] [60-90] [60-90] 82

(92) It-tabelli li ġejjin jindikaw il-pjan ta’ finanzjament ta’ HSH fir-rigward tal-istrateġija ta’ finanzjament ġenerali u fir-rigward tal-istrateġija ta’ finanzjament f’USD. Tabella 9 Il-pjan ta’ finanzjament ta’ HSH għal perjodu ta’ bejn l-2010 u l-2014 (f’biljuni ta’ EUR) Volumi għal kull mezz ta’ finanzjament 2010 valur reali 2011 2012 2013 2014 Bonds koperti (…) (…) (…) (…) (…) Bonds garantiti mill-Istat għal perjodu ta’ żmien twil (…) (…) (…) (…) (…) Bonds privileġġjati mhux garantiti għal perjodu ta’ żmien twil (…) (…) (…) (…) (…) Finanzjament fil-livell tal-operaturi għal perjodu ta’ żmien qasir (…) (…) (…) (…) (…) Finanzjament ieħor fil-livell tal-operaturi (…) (…) (…) (…) (…) Depożiti kummerċjali u dawk tal-klijenti individwali (sal-2010)/Depożiti residwi (bilanċi permanenti medji mill-2011) (…) (…) (…) (…) (…) Banek għall-iżvilupp u self kummerċjali (…) (…) (…) (…) (…) Kapitali ibridi (Grad 1 u Grad 2) (…) (…) (…) (…) (…) Total (…) (…) (…) (…) (…) Derivattivi (…) (…) (…) (…) (…) Assi totali (…) (…) (…) (…) (…) Assi totali - (obbligazzjonijiet totali + derivattivi) li għandhom jiġu ffinanzjati minn finanzjament garantit għal perjodu ta’ żmien qasir, minn eċċessi ta’ depożiti u ta’ ekwità (…) (…) (…) (…)

(93) Minn EUR 44 biljun fl-aħħar tas-sena 2010, il-bonds garantiti mill-Istat għal perjodu ta’ żmien twil se jonqsu għal EUR [13-18]-il biljun fl-aħħar tas-sena 2014. Fl-istess ħin, l-assi totali ta’ HSH se jonqsu b’EUR [25-35] biljun. Id-differenza bejn l-assi totali u l-obbligazzjonijiet totali (aġġustati minħabba l-effett tad-derivattivi) tirrappreżenta diskrepanza fil-pjan ta’ finanzjament li għandha tiġi koperta minn finanzjament mhux garantit jew garantit għal perjodu ta’ żmien qasir kif ukoll minn eċċess ta’ depożiti u ta’ ekwità. L-ippjanar ta’ HSH fir-rigward tad-depożiti jirreferi għal parti waħda biss mid-depożiti totali, u dan jikkunsidrahom bħala depożiti residwi stabbli (bilanċi permanenti medji - Bodensatz), għalkemm huwa mistenni li l-volum reali tad-depożiti jkun ogħla u jkun ikopri parti mid-diskrepanza fil-finanzjament. Minkejja li parti mid-diskrepanza fil-finanzjament bejn l-assi u l-obbligazzjonijiet iffinanzjati tista’ tiġi koperta mill-finanzjament fil-livell tal-operaturi għal perjodu ta’ żmien qasir, id-dipendenza ta’ HSH fuq dan it-tip ta’ finanzjament tonqos għal kollox matul il-perjodu ta’ ristrutturar. F’dak li jirrigwarda l-istrateġija ta’ finanzjament f’EUR, HSH se sserraħ relattivament aktar fuq il-bonds koperti. Tabella 10 L-istrateġija ta’ finanzjament f’USD għall-perjodu ta’ bejn l-2010 u l-2014 (f’biljuni ta’ USD) Volumi 2010 valur reali 2011 2012 2013 2014 Finanzjament iddenominat f’USD (…) (…) (…) (…) (…) Finanzjament f’USD permezz tas-swaps (…) (…) (…) (…) (…) Assi totali f’USD (…) (…) (…) (…) (…) Assi totali f’USD - Trasport bil-baħar (…) (…) (…) (…) (…)

(94) Filwaqt li fl-2010 HSH iffinanzjat 75 % mill-assi tagħha f’USD permezz ta’ swaps ta’ bejn il-muniti, id-dipendenza tagħha fuq is-swaps se tonqos għal […] % mill-assi totali f’USD (inklużi l-assi fl-Unità tar-Ristrutturar). HSH se tikseb livell ta’ dipendenza relattivament limitata fuq il-finanzjament permezz ta’ swaps, billi tnaqqas l-assi ddenominati f’USD u għaldaqstant tnaqqas l-ammonti assoluti ta’ finanzjamenti f’USD.

(95) Matul is-sena 2010, il-banek tat-tfaddil ipprovdew lil HSH b’finanzjament mhux garantit għal perjodu ta’ żmien twil ta’ EUR [2,5-3,5] biljun u b’finanzjament garantit għal perjodu ta’ żmien twil ta’ EUR [200-500] miljun. L-ammont totali ta’ EUR [2,7-4] biljun joħloq paragun mal-finanzjament totali ta’ EUR [150-250] miljun ipprovdut minn Landesbanks oħra u mal-EUR [1-2] biljun ipprovduti minn istituzzjonijiet finanzjarji oħra (dawk privati u pubbliċi minbarra l-banek tat-tfaddil u l-Landesbanks).

(96) Il-pjan ta’ ristrutturar modifikat jindika żieda fil-pożizzjonijiet u fil-proporzjonijiet tal-kapital ta’ HSH matul il-perjodu ta’ ristrutturar, u jipprevedi proporzjon ta’ ekwità komuni ta’ [10-13] % għall-aħħar tas-sena 2014. Fuq talba tal-Kummissjoni, HSH inkludiet żieda ta’ EUR 500 miljun fil-kapital f’ishma għall-2013 fil-previżjonijiet finanzjarji tagħha. Tabella 11 Il-pożizzjoni tal-kapital ta’ HSH għall-perjodu ta’ bejn l-2009 u l-2015 2009 valur reali 2010 valur reali 2011 2012 2013 2014 2015 Assi mwieżna skont ir-riskju wara l-garanzija (f’biljuni ta’ EUR) 71 41 [40-60] [40-60] [45-65] [50-70] [50-70] Ammont pendenti tal-garanzija (f’biljuni ta’ EUR) 10 10 7,0 [< 7,0] [< 7,0] [< 5,0] [< 5,0] Evoluzzjoni tal-kapital (f’biljuni ta’ EUR) Ekwità komuni - Kapital tal-Grad 1 (f’biljuni ta’ EUR) 5,080 4,433 [4 000 -6 000 ] [4 500 -6 500 ] [5 000 -7 000 ] [5 500 -7 500 ] [6 000 -8 000 Kapital tal-Grad 1 (f’biljuni ta’ EUR) 7,491 6,274 [5 000 -7 000 ] [5 500 -7 500 ] [6 000 -8 000 ] [6 500 -8 500 ] [7 000 -9 000 ] Kapital totali (f’biljuni ta’ EUR) 11,523 9,400 [8 000 -12 000 ] [8 000 -12 000 ] [8 000 -12 000 ] [8 000 -12 000 ] [8 000 -12 000 ] Proporzjonijiet tal-kapital Ekwità komuni/Assi mwieżna skont ir-riskju (RWA) (%) 7,1 10,7 [> 7,0] [> 8,0] [> 9,0] [> 10,0] [> 10,0] Kapital tal-Grad 1/RWA (%) 10,5 15,2 [> 10,0] [> 10,0] [> 10,0] [> 10,0] [> 10,0]

4.5. L-IMPENJI TAL-ĠERMANJA

(97) Il-Ġermanja ggarantiet li HSH se timplimenta l-pjan ta’ ristrutturar modifikat u ssottomettiet l-impenji stabbiliti fl-Annessi I u III ta’ ma’ din id-Deċiżjoni.

4.6. IL-MONITORAĠĠ

(98) Il-Ġermanja ggarantiet li se jkun hemm fiduċjarju ta’ monitoraġġ li jipprovdi lill-Kummissjoni b’rapporti dettaljati ta’ kull tliet xhur. Ir-rapporti b’mod partikolari se jkun fihom informazzjoni dwar ir-remunerazzjoni tal-miżura tal-assi indeboliti (f’konformità mal-Anness V ta’ mal-Komunikazzjoni mill-Kummissjoni dwar it-trattament ta’ assi indeboliti fis-settur bankarju tal-Komunità, minn issa ‘l quddiem imsejħa “il-Komunikazzjoni dwar l-Assi Indeboliti” (28)), u dwar l-implimentazzjoni tal-pjan ta’ ristrutturar modifikat (f’konformità mal-paragrafu 46 tal-Komunikazzjoni tal-Kummissjoni fuq ir-ritorn għall-vijabbiltà u l-valutazzjoni ta’ miżuri ta’ ristrutturar fis-settur finanzjarju fil-kriżi attwali, minn issa ‘l quddiem imsejħa “il-Komunikazzjoni dwar ir-Ristrutturar” (29)).

5. IR-RAĠUNIJIET ABBAŻI TA’ LIEMA NGĦATA BIDU GĦALL-PROĊEDURA TA’ INVESTIGAZZJONI FORMALI FIR-RIGWARD TAL-MIŻURI TA’ GĦAJNUNA GĦAL HSH

(99) Fit-30 ta’ Ottubru 2009, il-Kummissjoni fetħet proċedura ta’ investigazzjoni formali bil-għan li tivverifika jekk l-irpar mir-riskju kienx konformi mal-kundizzjonijiet tal-Komunikazzjoni dwar l-Assi Indeboliti li jirrigwardaw id-definizzjoni tal-assi eliġibbli, il-valwazzjoni (inkluża l-metodoloġija tal-valwazzjoni), ir-remunerazzjoni u l-ġestjoni tal-assi indeboliti. Barra minn hekk, il-Kummissjoni riedet tinvestiga l-kundizzjonijiet tal-miżura ta’ rikapitalizzazzjoni, il-kondiviżjoni tal-piżijiet u l-miżuri li jillimitaw it-tfixkil fil-kompetizzjoni.

(100) Fir-rigward tal-eliġibbiltà tal-assi koperti mill-irpar mir-riskju, il-Kummissjoni esprimiet it-tħassib tagħha (il-paragrafu 40 tad-Deċiżjoni li tagħti bidu għall-proċedura) dwar jekk dawn l-assi kinux jissodisfaw il-kriterji ta’ eliġibbiltà stipulati fil-Komunikazzjoni dwar l-Assi Indeboliti, billi frazzjoni żgħira tal-portafoll protett biss kienet taqa’ direttament taħt id-definizzjoni tal-assi indeboliti msemmija fil-Komunikazzjoni.

(101) Fir-rigward tat-trasparenza u tad-divulgazzjoni, fil-paragrafu 42 tad-Deċiżjoni li tagħti bidu għall-proċedura, il-Kummissjoni ddikjarat li HSH kienet ipprovdiet rapporti ta’ valwazzjoni li saru minn esperti indipendenti u li kienu jkopru frazzjoni residwa biss mill-portafoll protett, jiġifieri proporzjon kbir tat-titoli tal-kreditu strutturati. Barra minn hekk, dak iż-żmien il-Ġermanja ma kienet ipprovdiet l-ebda approvazzjoni tal-proċess tal-valwazzjoni u r-riżultati minn BaFin.

(102) Fir-rigward tal-ġestjoni tal-assi, fil-paragrafu 44 tad-Deċiżjoni li tagħti bidu għall-proċedura, il-Kummissjoni esprimiet id-dubji tagħha dwar jekk l-arranġamenti ppjanati ta’ HSH kinux jissodisfaw ir-rekwiżiti stabbiliti fil-Komunikazzjoni dwar l-Assi Indeboliti, billi l-assi kollha kellhom jibqgħu mniżżla fuq il-karta tal-bilanċ ta’ HSH.

(103) Fir-rigward tal-valwazzjoni, fil-paragrafu 46 tad-Deċiżjoni li tagħti bidu għall-proċedura, il-Kummissjoni ddikjarat li l-valwazzjoni tal-portafoll tal-kreditu strutturat biss twettqet minn esperti indipendenti, u li f’dak iż-żmien, il-Kummissjoni ma kellhiex informazzjoni biżżejjed biex issir valutazzjoni tal-valur ekonomiku reali tal-portafoll protett kollu. Il-Kummissjoni fittxet li tivverifika s-suppożizzjonijiet ta’ korrelazzjoni li ntużaw għall-assi protetti.

(104) Fir-rigward tar-remunerazzjoni, fil-paragrafu 49 tad-Deċiżjoni li tagħti bidu għall-proċedura, il-Kummissjoni esprimiet id-dubji tagħha dwar l-adegwatezza tal-kondiviżjoni tal-piżijiet, billi l-Komunikazzjoni dwar l-Assi Indeboliti titlob li HSH tikkontribwixxi għat-telf jew għall-kopertura mir-riskju f’forma ta’ klawżoli tal-ewwel telf (ġeneralment minimu ta’ 10 %). Barra minn hekk, fil-paragrafu 51 et seq. tad-Deċiżjoni li tagħti bidu għall-proċedura, il-Kummissjoni esprimiet id-dubji tagħha dwar kemm il-miżata ta’ 400 punt ta’ bażi tirremunera b’mod adegwat ir-riskju meħud mis-sidien tas-settur pubbliku.

(105) Fir-rigward tar-ritorn għall-vijabbiltà, fil-paragrafu 59 tad-Deċiżjoni li tagħti bidu għall-proċedura, il-Kummissjoni esprimiet id-dubji tagħha dwar jekk HSH tkunx tista’ tirkupra l-vijabbiltà tagħha fuq tul ta’ żmien. Fid-dawl tad-dipendenza qawwija ta’ HSH fuq il-finanzjament fil-livell tal-operaturi, il-Kummissjoni kellha d-dubji dwar kemm l-istrateġija ta’ finanzjament ippreżentata kienet se tkun waħda sostenibbli biex tkompli għaddejja fuq bażi awtonoma kemm għal perjodu ta’ żmien medju kif ukoll għal tul ta’ żmien, ladarba l-garanziji pubbliċi kienu se jinġiebu fi tmiemhom.

(106) Fil-paragrafi 60 u 61 tad-Deċiżjoni li tagħti bidu għall-proċedura, il-Kummissjoni staqsiet dwar is-suppożizzjonijiet sottostanti tal-pjan ta’ ristrutturar inizjali fir-rigward tar-rati tat-tkabbir u tal-marġnijiet tal-assi. Il-Kummissjoni b’mod partikolari kellha d-dubji dwar iż-żieda fil-marġnijiet fis-settur tal-operazzjonijiet bankarji privati u dwar is-suppożizzjonijiet ta’ tkabbir fis-settur tat-trasport bil-baħar u f’dak tat-trasport, fejn HSH diġà kellha ishma proporzjonalment għolja fis-suq.

(107) Fil-paragrafu 62 tad-Deċiżjoni li tagħti bidu għall-proċedura, il-Kummissjoni kellha dubji dwar il-pjan ta’ HSH li tkompli għaddejja bl-attivitajiet tagħha marbuta mas-suq kapitali internazzjonali fuq livell sinifikanti filwaqt li fl-istess ħin tiddikjara li kellha l-intenzjoni li ddawwar il-punt fokali tal-mudell kummerċjali tagħha fuq l-attivitajiet reġjonali. Fil-paragrafu 63 tad-Deċiżjoni li tagħti bidu għall-proċedura, il-Kummissjoni esprimiet ix-xettiċiżmu tagħha dwar kemm kien realistiku li wieħed jassumi li fl-2013 HSH terġa’ tikseb il-pożizzjoni preċedenti tagħha fil-kategorija A tal-klassifikazzjoni.

(108) Fir-rigward tal-kontribuzzjoni proprja tal-benefiċjarju, il-Kummissjoni ddikjarat li fil-pjan ta’ ristrutturar inizjali ma saru l-ebda proposti estensivi. Il-firxa tal-kontribuzzjoni proprja fil-forma ta’ ċessjoni baqgħet vaga. Fir-rigward tal-kondiviżjoni tal-piżijiet tal-azzjonisti minoritarji, il-Kummissjoni esprimiet id-dubji tagħha dwar il-valwazzjoni ta’ HSH u konsegwentament dwar il-prezz tal-ishma li nħarġu ġodda. Fil-paragrafi 10 u 32 tad-Deċiżjoni li tagħti bidu għall-proċedura, il-Kummissjoni kellha dubji dwar jekk l-assoċjazzjonijiet tal-banek tat-tfaddil u Flowers li ma kinux ipparteċipaw fir-rikapitalizzazzjoni, setgħux jibbenefikaw mill-injezzjoni ta’ kapital billi jkollhom ammont eċċessivament għoli ta’ parteċipazzjonijiet azzjonarji f’HSH.

6. IL-KUMMENTI TAL-ĠERMANJA

(109) Fis-17 ta’ Diċembru 2009, il-Ġermanja ssottomettiet il-kummenti konġunti tas-sidien tas-settur pubbliku u ta’ HSH dwar id-Deċiżjoni li tagħti bidu għall-proċedura.

6.1. IL-KUMMENTI DWAR L-IRPAR MIR-RISKJU

Il-Komunikazzjoni dwar l-Assi Indeboliti mhijiex applikabbli

(110) Il-Ġermanja kienet tal-fehma li l-valutazzjoni legali tal-irpar mir-riskju li wettqet il-Kummissjoni kienet żbaljata, minħabba li ġiet ibbażata fuq l-applikazzjoni tal-Komunikazzjoni dwar l-Assi Indeboliti, li skont il-Ġermanja, ma kinitx applikabbli għal dan il-każ partikolari.

(111) Il-Ġermanja ma qablitx mal-opinjoni tal-Kummissjoni fuq li kellha tiġi applikata l-Komunikazzjoni dwar l-Assi Indeboliti u mal-fatt li l-Kummissjoni kienet obbligata tapplika l-liġijiet u l-linji gwida li kienu fis-seħħ fil-mument tal-adozzjoni tad-Deċiżjoni, irrispettivament mill-mument li fih ġew imfassla jew notifikati l-miżuri ta’ għajnuna (30). Skont il-Ġermanja, dik il-fehma tkun korretta biss kieku l-miżura vvalutata kienet taqa’ fil-kamp ta’ applikazzjoni tad-dispożizzjoni legali jew tal-Komunikazzjoni relevanti, li hawnhekk ma kienx il-każ. Il-Ġermanja kompliet tgħid li l-Komunikazzjoni dwar l-Assi Indeboliti ma setgħetx titqies li tkopri kull tip ta’ miżura ta’ appoġġ għall-assi indeboliti. Il-Komunikazzjoni dwar l-Assi Indeboliti għandha titqies bħala istruzzjoni amministrattiva biss, li ġiet imfassla esklużivament biex tiżgura l-konsistenza tal-prassi amministrattiva u li hija vinkolanti għall-Kummissjoni biss. Il-kompatibbiltà tal-irpar mir-riskju mas-suq intern għandha tiġi vvalutata direttament skont it-TFUE. Skont il-Ġermanja, il-fatt li l-objettiv tal-garanzija fuq it-tieni telf u l-kompożizzjoni tal-portafoll protett ma kinux koperti mit-termini tal-Komunikazzjoni dwar l-Assi Indeboliti, iservi ta’ prova li l-Komunikazzjoni ma kinitx applikabbli fil-każ ta’ HSH.

L-element ta’ għajnuna

(112) Il-Ġermanja ddikjarat li l-applikazzjoni tal-Komunikazzjoni dwar l-Assi Indeboliti wasslet biex intuża qafas ta’ valutazzjoni żbaljat, li ma ħadimx favur HSH fir-rigward tal-element ta’ għajnuna, tal-valur tal-portafoll, tar-remunerazzjoni tal-miżura u tal-firxa tar-ristrutturar.

(113) Il-Ġermanja għamlet referenza għall-paragrafu 38 tad-Deċiżjoni li tagħti bidu għall-proċedura, fejn il-Kummissjoni semmiet id-diffikultajiet li ltaqgħet magħhom waqt il-valutazzjoni tal-valur fis-suq tal-portafoll, li prinċipalment kien jikkonsisti minn self lil klijenti korporattivi. Il-Ġermanja kkunsidrat dawn id-diffikultajiet bħala prova li l-garanzija fuq it-tieni telf m’għandhiex tiġi vvalutata skont il-Komunikazzjoni dwar l-Assi Indeboliti. Hija rrimarkat li, permezz tal-estrapolazzjoni, il-Kummissjoni waslet għal ammont ta’ għajnuna li kien daqs il-valur nominali tal-garanzija. Il-Ġermanja kompliet tgħid li riżultat bħal dan kien jipprova li l-metodu magħżul ma setax ma jkunx ħażin, billi l-Kummissjoni stmat li l-element ta’ għajnuna ta’ garanzija kien l-istess bħall-element ta’ għajnuna ta’ rikapitalizzazzjoni, minkejja l-fatt li dawn iż-żewġ miżuri kienu differenti fin-natura tagħhom. Filwaqt li r-rikapitalizzazzjoni kienet injezzjoni ta’ kapital fuq bażi permanenti, il-garanzija kienet biss miżura regolatorja ta’ stabbiltà limitata sa meta jimmaturaw l-assi koperti.

(114) Il-Ġermanja rrimarkat li l-istima tal-element ta’ għajnuna abbażi tal-valur fis-suq uriet li l-Kummissjoni ma fehmitx in-natura tal-irpar mir-riskju, billi dan ma kienx ikopri l-fluttwazzjonijiet tas-suq. Il-Ġermanja qieset li l-Kummissjoni għandha tiddetermina l-element ta’ għajnuna tal-garanzija fuq it-tieni telf skont ir-regoli ġenerali dwar l-għajnuna mill-Istat u b’mod partikolari skont l-Avviż tal-Kummissjoni dwar l-applikazzjoni tal-Artikoli 87 u 88 tat-Trattat dwar il-KE għall-għajnuna mill-Istat fil-forma ta’ garanziji (31) (minn issa ‘l quddiem “l-Avviż dwar il-Garanziji”). Skont il-Ġermanja, sa fejn kien rikonoxxut li r-remunerazzjoni għall-irpar mir-riskju kienet ibbażata fuq is-suq, l-applikazzjoni tal-Avviż dwar il-Garanziji se tirriżulta f’element ta’ għajnuna marġinali.

L-applikazzjoni tal-Komunikazzjoni dwar l-Assi Indeboliti

(115) Anke jekk wieħed jassumi li l-applikazzjoni tal-Komunikazzjoni dwar l-Assi Indeboliti kienet neċessarja, il-Ġermanja kienet tal-fehma li l-Kummissjoni applikatha b’mod żbaljat fir-rigward tal-kwantifikazzjoni tal-element ta’ għajnuna u tar-remunerazzjoni, tal-kondiviżjoni tal-piżijiet u tal-ġestjoni tal-assi mill-Unità tar-Ristrutturar. L-element ta’ għajnuna inkluża fil-garanzija fuq it-tieni telf ma kienx korrett minħabba li kienu saru suppożizzjonijiet mhux korretti fir-rigward tal-valur ta’ trasferiment u tal-valur fis-suq tal-portafoll. Fir-rigward tar-remunerazzjoni tal-effett ta’ sulliev tal-kapital, il-Ġermanja rrimarkat li l-istima tal-effett ta’ sulliev tal-kapital fid-Deċiżjoni li tagħti bidu għall-proċedura kienet ibbażata fuq dejta antika. Skont id-dejta li ġiet sottomessa aktar reċentement, l-effett ta’ sulliev tal-kapital għandu jkun ħafna inqas. Il-valutazzjoni preliminari tal-kondiviżjoni tal-piżijiet li saret mill-Kummissjoni ma kinitx korretta u kienet wisq limitata, billi l-Kummissjoni għamlet biss referenza għas-segment tal-ewwel telf tal-garanzija, li kien konsiderevolment inqas mill-10 % tal-portafoll protett meħtieġa mill-Komunikazzjoni dwar l-Assi Indeboliti. Ma kien hemm l-ebda rabta bejn il-kondiviżjoni tal-piżijiet u s-segment tal-ewwel telf li tista’ tiġi kkalkulata b’numri assoluti. Barra minn hekk, HSH kellha ġġarrab it-telf kollu li kien jeċċedi s-segment tat-tieni telf. Fir-rigward tal-ġestjoni tal-assi, ma kinux japplikaw il-prinċipji tal-Komunikazzjoni dwar l-Assi Indeboliti għall-irpar mir-riskju u ma jkunx raġonevoli li ssir ġestjoni separata tal-assi protetti kollha. Għandu mnejn li HSH toħloq unità tar-ristrutturar u tiżgura li bejn il-bank ewlieni u din l-unità tar-ristrutturar ikun hemm diviżjoni kontabilistika u organizzattiva ċara li tinżamm sal-livell tal-bord tad-diretturi.

Il-valwazzjoni tal-portafoll

(116) Il-Ġermanja ma qablitx mal-valwazzjoni tal-assi msemmija fil-paragrafu 47 tad-Deċiżjoni li tagħti bidu għall-proċedura. Fil-biċċa l-kbira tiegħu, il-portafoll protett kien fih is-self tal-klijenti, li kien diffiċli jingħatalu valur f’valwazzjoni bbażata fuq il-flussi tal-flus. Il-metodi ta’ valwazzjoni li użaw tnaqqis b’rata fissa bil-għan li jirriproduċu l-inċertezzi li jkun hemm fis-suq u li tfasslu għall-valwazzjoni ta’ assi “kumplessi”, ma kinux adattati għall-valwazzjoni tal-portafoll protett fil-każ preżenti. Filwaqt li l-esperti esterni vvalutaw il-portafoll tal-kreditu strutturat (CIP) permezz ta’ metodu ta’ valwazzjoni bbażat fuq il-fluss tal-flus, l-assi fil-portafoll tal-kreditu li kien ħafna ikbar ġew ivvalutati permezz tal-applikazzjoni ta’ analiżi standard tal-kreditu f’konformità mar-regoli regolatorji. L-aktar punt importanti għal din it-tip ta’ analiżi kien l-affidabbiltà kreditizja ta’ min jissellef.

Ir-remunerazzjoni tal-garanzija

(117) Il-Ġermanja qalet li ma kienx xieraq li jiġu applikati l-metodi ta’ kalkulazzjoni stabbiliti fil-Komunikazzjoni dwar l-Assi Indeboliti (kif deskritti fid-Deċiżjoni li tagħti bidu għall-proċedura) għall-garanzija fuq it-tieni telf, u kkonkludiet li għandu jiġi applikat l-Avviż dwar il-Garanziji sabiex tiġi ddeterminata r-remunerazzjoni. F’diversi laqgħat, telekonferenzi u forom oħra ta’ skambju ta’ informazzjoni bejn Jannar u Awwissu tal-2010, il-Ġermanja pprovdiet informazzjoni li turi li l-irkupru sħiħ ta’ […] ikun jostakola l-kapaċità ta’ HSH biex tirkupra l-vijabbiltà.

6.2. IL-KUMMENTI DWAR IR-RIKAPITALIZZAZZJONI

(118) Il-Ġermanja kienet tal-fehma li l-valutazzjoni tal-miżura tar-rikapitalizzazzjoni li twettqet mill-Kummissjoni kienet inkorretta f’dak li għandu x’jaqsam mal-valwazzjoni ta’ HSH u mal-valutazzjoni legali tal-benefiċċji possibbli għall-azzjonisti minoritarji li ma pparteċipawx fir-rikapitalizzazzjoni.

(119) Id-dubji tal-Kummissjoni dwar il-valwazzjoni ta’ HSH kienu bbażati fuq fatti inkorretti. Il-fatt li ma ġiex ikkunsidrat it-tnaqqis fil-klassifikazzjoni ta’ HSH minn S&P fil-valwazzjoni mmexxija minn PwC ma kienx ta’ importanza, u kien hemm raġunijiet validi biex wieħed jemmen li fl-2013 HSH tista’ tirritorna fil-kategorija A tal-klassifikazzjoni.

(120) Fir-rigward tal-prezz tal-ħruġ tal-ishma l-ġodda, l-iskonti fil-medda ta’ bejn it-30 % u s-60 % kienu dawk li jintużaw is-soltu għall-banek elenkati. Il-valwazzjoni ta’ HSH kienet bażi adattata għall-ipprezzar tal-ishma li nħarġu ġodda u l-azzjonisti “l-antiki” ta’ HSH ma bbenefikawx mill-miżuri ta’ għajnuna billi żammew sehem għoli wisq f’HSH.

6.3. IL-KUMMENTI DWAR L-IRPAR MIR-RISKJU U R-RIKAPITALIZZAZZJONI FID-DAWL TAL-GARANZIJA ILLIMITATA MILL-ISTAT MOGĦTIJA MIS-SIDIEN TAS-SETTUR PUBBLIKU (GEWÄHRTRÄGERHAFTUNG)

(121) Il-Ġermanja qalet illi li kieku ma kienx hemm miżuri ta’ salvataġġ, HSH kienet tfalli u s-sidien tas-settur pubbliku kienu jkunu responsabbli għal telf ħafna akbar taħt il-garanzija illimitata mill-Istat (Gewährträgerhaftung). Ġie stmat li l-pretensjonijiet possibbli taħt il-Gewährträgerhaftung kienu jammontaw għal madwar EUR 30 biljun jew aktar. Il-Ġermanja rrimarkat li, li kieku investitur privat sab ruħu fis-sitwazzjoni tas-sidien tas-settur pubbliku, dan kien jieħu l-istess miżuri ta’ salvataġġ sabiex jevita milli jġarrab telf kbir.

(122) Il-Ġermanja kienet tal-fehma li l-miżuri ta’ salvataġġ kienu jissodisfaw il-kriterji tal-“Private Investor Test” u għaldaqstant ma kinux jikkostitwixxu għajnuna mill-Istat. Il-kriterji tal-“Private Investor Test” jiġu sodisfatti jekk ikun jista’ jiġi affermat b’mod raġonevoli li l-kumpanija tkun se tirritorna għall-vijabbiltà u li l-ispejjeż tal-likwidazzjoni tal-kumpanija jkunu ogħla mill-miżuri ta’ kapital (32). Skont il-Ġermanja, il-pjan ta’ ristrutturar inizjali li ġie sottomess fl-1 ta’ Settembru 2009, kien prova suffiċjenti tal-kapaċità ta’ HSH li tirritorna għall-vijabbiltà. Fir-rigward tal-istima tal-ispejjeż tal-likwidazzjoni, il-Ġermanja ddikjarat li għandha ssir distinzjoni bejn l-obbligi tas-sidien tas-settur pubbliku bħala s-sidien ta’ HSH u bejn l-obbligi tagħhom bħala entitajiet pubbliċi. L-obbligi tagħhom bħala entitajiet pubbliċi (il-benefiċċju tal-qgħad, il-kontribuzzjonijiet tal-assigurazzjoni soċjali) ma setgħux jittieħdu inkunsiderazzjoni meta ġew stmati l-ispejjeż tal-likwidazzjoni. L-obbligi tagħhom bħala s-sidien ta’ HSH biss ġew magħduda u inklużi fl-ispejjeż tal-likwidazzjoni. Il-Ġermanja kkwotat is-sentenza ta’ Linde (33) fl-argumentazzjoni tagħha fejn qalet li, l-obbligazzjonijiet li joriġinaw mill-għajnuna mill-Istat li kienet diġà ngħatat kif xieraq, kellhom jittieħdu inkunsiderazzjoni meta sar il-“Private Investor Test”. Il-Gewährträgerhaftung ġiet approvata mill-Kummissjoni u għaldaqstant kienet tikkostitwixxi għajnuna mill-Istat kompatibbli mas-suq intern. Barra minn hekk, l-obbligazzjonijiet koperti mill-Gewährträgerhaftung kienu jinsabu fost l-obbligi tal-Länder fil-pożizzjoni tagħhom bħala sidien ta’ HSH, mhux bħala entitajiet pubbliċi. Fin-natura tagħha, il-Gewährträgerhaftung kienet komparabbli ma’ “ittra ta’ garanzija”(Patronatserklärung). Għaldaqstant, l-obbligazzjonijiet tas-sidien tas-settur pubbliku li jaqgħu taħt il-Gewährträgerhaftung u li jammontaw għal mill-inqas EUR 30 biljun, għandhom jittieħdu inkunsiderazzjoni meta jiġu stmati l-ispejjeż tal-likwidazzjoni. Fl-aħħar nett, il-Ġermanja kkonkludiet li l-ispejjeż tal-likwidazzjoni jkunu ħafna ogħla mill-miżuri ta’ kapital li ngħataw lil HSH mis-sidien tas-settur pubbliku. Għaldaqstant, ġew rispettati l-kundizzjonijiet tal-“Private Investor Test” u l-miżuri ta’ salvataġġ ma kinux jikkostitwixxu għajnuna mill-Istat.

6.4. IL-KUMMENTI DWAR IL-VIJABBILTÀ TA’ HSH

(123) Minkejja li, hekk kif ġie espress fil-paragrafu 62 tad-Deċiżjoni li tagħti bidu għall-proċedura, għall-bidu l-Ġermanja qieset li l-valutazzjoni preliminari tal-mudell kummerċjali ta’ HSH li għamlet il-Kummissjoni kienet negattiva żżejjed, sussegwentement hija aġġornat il-pjan ta’ ristrutturar inizjali ta’ HSH bil-għan li ttaffi t-tħassib tal-Kummissjoni.

6.5. IL-KUMMENTI DWAR IL-KONTRIBUZZJONI PROPRJA U L-MIŻURI TA’ KUMPENS

(124) Il-Ġermanja qalet li l-miżuri ta’ kontribuzzjoni proprja inklużi fil-pjan ta’ ristrutturar inizjali, li kienu jikkonsistu mir-remunerazzjoni tal-miżuri, ir-rilaxx ta’ riżervi tal-kapital, il-bejgħ tas-sussidjarji u t-tnaqqis fl-ispejjeż, kienu jammontaw għal EUR 5,9 biljun u kellhom ikunu suffiċjenti.

(125) Barra minn hekk, filwaqt li fil-bidu l-Ġermanja kkunsidrat li l-miżuri ta’ kumpens proposti, li kienu jikkonsistu mit-tnaqqis fil-karta tal-bilanċ, il-waqfien ta’ portafolli ta’ kummerċ li jrendu profitt, l-għeluq ta’ 12 (34) mill-21 ċentru internazzjonali u l-bejgħ ta’ sussidjarji mdaqqsa (REAG u DAL (35)), kienu suffiċjenti, aktar tard hija biddlet fehmitha fil-pjan ta’ ristrutturar modifikat.

7. IL-KUMMENTI MILL-PARTIJIET TERZI

(126) Il-Kummissjoni rċeviet ukoll xi kummenti mingħand il-partijiet terzi interessati. L-assoċjazzjonijiet tal-banek tat-tfaddil issottomettew il-kummenti tagħhom fit-30 ta’ Novembru u fil-11 ta’ Diċembru 2009 u Flowers issottmettiethom fis-17 ta’ Diċembru 2009.

7.1. IL-KUMMENTI MINGĦAND SGVSH U SVB

(127) L-assoċjazzjonijiet tal-banek tat-tfaddil ma qablux mal-fehma preliminari tal-Kummissjoni li huma bbenefikaw b’mod disproporzjonat mir-rikapitalizzazzjoni li l-azzjonisti tas-settur pubbliku taw lil HSH, minħabba li huma qiesu li l-prezz tal-ishma għall-ishma li nħarġu ġodda kien pjuttost baxx.

(128) Id-diviżjoni tal-proċedimenti fil-każ ta’ HSH, fejn il-miżuri ta’ għajnuna jiġu awtorizzati f’sett ta’ proċedimenti minnhom u l-ħruġ ta’ għajnuna indiretta lill-azzjonisti minoritarji jiġi ttrattat f’sett ieħor, tkun tikser l-Artikolu 7 tar-Regolament (KE) Nru 659/1999 (36) (“ir-Regolament Proċedurali”). Il-miżura ta’ għajnuna ma tistax tkun kompatibbli mas-suq intern fir-rigward ta’ HSH u fl-istess ħin tkun inkompatibbli fir-rigward tas-sidien ta’ HSH. Deċiżjoni negattiva dwar ir-rikapitalizzazzjoni fir-rigward tal-assoċjazzjonijiet tal-banek tat-tfaddil u ta’ Flowers tkun tbiddel ir-rikapitalizzazzjoni f’għajnuna inkompatibbli. Skont l-assoċjazzjonijiet tal-banek tat-tfaddil, il-Kummissjoni għandha tindirizza l-kwistjoni tal-kondiviżjoni tal-piżijiet mill-azzjonisti minoritarji fil-kuntest ġenerali tal-valutazzjoni tal-kondiviżjoni tal-piżijiet b’rabta mar-rikapitalizzazzjoni.

(129) Fir-rigward tal-kunsiderazzjoni tal-Kummissjoni li ma kienx hemm biżżejjed dilwizzjoni tal-parteċipazzjonijiet azzjonarji minoritarji, l-assoċjazzjonijiet tal-banek tat-tfaddil ma rawx mod kif din setgħet tikkostitwixxi għajnuna mill-Istat. Fl-opinjoni tagħhom, dilwizzjoni tkun l-effett sekondarju ta’ rikapitalizzazzjoni. Barra minn hekk, il-kundizzjonijiet tal-Artikolu 107(1) tat-TFUE ma ġewx sodisfatti, sa fejn u sakemm l-assoċjazzjonijiet tal-banek tat-tfaddil ma kinux jikkostitwixxu impriża skont it-tifsira li hemm stabbilita fir-regoli dwar l-għajnuna mill-Istat. SGVSH u SVB ma kienu joperaw fl-ebda suq; huma kellhom parteċipazzjonijiet azzjonarji biss f’isem il-membri tagħhom (il-banek tat-tfaddil pubbliċi f’Hamburg u fi Schleswig-Holstein). Il-vantaġġ għall-banek tat-tfaddil seta’ jidher biss miż-żieda fil-valur tal-ishma ta’ HSH, li kien inerenti għall-injezzjonijiet kollha tal-kapital. Barra minn hekk, il-vantaġġ allegat ma ngħatax mir-riżorsi tal-Istat. Il-livell tad-dilwizzjoni kien jiddependi fuq l-għadd tal-ishma u fuq il-prezz tal-ishma. Il-prezz ma ġiex deċiż mill-Istat, iżda mill-azzjonisti matul il-laqgħa tagħhom. Dik id-deċiżjoni ma kinitx imputabbli lill-Istat u, f’konformità mas-sentenza Stardust Marine (37), ma setgħetx titqies bħala għajnuna. Fi kwalunkwe avveniment, il-vantaġġ allegat ma kellu l-ebda impatt fuq il-pożizzjoni kompetittiva tal-banek tat-tfaddil fis-swieq fejn kienu qed joperaw. Għaldaqstant, il-vantaġġ allegat la kien ta’ tfixkil għall-kompetizzjoni u lanqas ma affettwa l-kummerċ ta’ bejn l-Istati Membri.

(130) L-assoċjazzjonijiet tal-banek tat-tfaddil indikaw ukoll li l-Kummissjoni ma kinitx investigat l-effetti sekondarji f’każijiet oħra ta’ rikapitalizzazzjoni. Lanqas il-qrati tal-Unjoni ma kienu approvaw approċċ bħal dan fis-sentenza WestLB (38). Barra minn hekk, l-assoċjazzjonijiet tal-banek tat-tfaddil osservaw li l-Kummissjoni ma kinitx investigat l-effetti sekondarji f’każijiet oħra fejn il-prezz tal-ħruġ tal-ishma l-ġodda kien jidher li kien eżaġeratament għoli (39) u kkonkludew li investigazzjoni tal-ħruġ biss, bħal fil-każijiet ta’ HSH u ta’ BayernLB, tkun tirrappreżenta ksur tal-prinċipju tat-trattament indaqs.

(131) L-assoċjazzjonijiet tal-banek tat-tfaddil komplew jispjegaw li l-azzjonisti f’kumpanija pubblika ta’ responsabbiltà limitata (Aktiengesellschaft) kellhom opzjoni fuq l-ishma l-ġodda. Madankollu, din kienet opzjoni, mhux obbligu ta’ xiri. L-assoċjazzjonijiet tal-banek tat-tfaddil qiesu li l-prezz tal-ishma għall-ishma l-ġodda kien adattat, iżda għal raġunijiet finanzjarji, ma rnexxielhomx jipparteċipaw fir-rikapitalizzazzjoni.

(132) Barra minn hekk, l-assoċjazzjonijiet tal-banek tat-tfaddil qalu li fl-2008 huma kkontribwew b’mod sinifikanti għall-miżuri ta’ kapital li kienu jiffavorixxu lil HSH. F’Lulju tal-2008, l-assoċjazzjonijiet tal-banek tat-tfaddil biddlu parteċipazzjoni silenzjuża bl-ammont ta’ EUR 685 miljun f’ekwità ta’ EUR 125 miljun u f’riżervi tal-kapital ta’ EUR 560 miljun. F’Lulju tal-2008, l-assoċjazzjonijiet tal-banek tat-tfaddil flimkien ma’ Flowers issottoskrivew kontribuzzjoni ta’ kapital silenzjuż f’forma ta’ obbligazzjoni konvertibbli (strument ibridu) bl-ammont ta’ EUR 962 miljun (li minnhom ittieħdu EUR 660,5 miljun mill-banek tat-tfaddil). Fl-aħħar tas-sena 2008, HSH irrilaxxat riżervi tal-kapital li kienu jammontaw għal EUR 3,1 biljun bil-għan li jikkumpensaw għat-telf fuq il-karta tal-bilanċ u biex jiġi evitat l-assorbiment tat-telf tal-istrumenti ibridi. F’dak il-kuntest, l-assoċjazzjonijiet tal-banek tat-tfaddil tilfu l-parti tagħhom ta’ EUR 560 miljun fir-riżervi tal-kapital. Il-kontribuzzjoni ta’ kapital silenzjuż f’forma ta’ obbligazzjoni konvertibbli assorbiet it-telf. Kupun fuq dak l-istrument ma tħallasx. L-assoċjazzjonijiet tal-banek tat-tfaddil kienu ilhom ma jirċievu dividendi mill-2008.

(133) F’Mejju tal-2009, l-assoċjazzjonijiet tal-banek tat-tfaddil xtaqu jbiegħu l-ishma tagħhom. Madankollu, minħabba l-“ftehim ta’ imblukkar” li ġie konkluż mas-sidien tas-settur pubbliku fil-25 ta’ Marzu 2003, dan il-bejgħ ma setax isir. Il-partijiet għall-ftehim ta’ imblukkar ikkommettew lilhom infushom li jeżerċitaw id-dritt tal-vot tagħhom b’mod li jippermetti lis-sidien tas-settur pubbliku u lill-assoċjazzjonijiet tal-banek tat-tfaddil iżommu d-drittijiet tal-vot tal-maġġoranza u ma jbiegħux ċerti perċentwali tal-ishma tagħhom. Il-ftehim ta’ imblukkar ma setax jintemm qabel il-31 ta’ Diċembru 2013.

(134) L-assoċjazzjonijiet tal-banek tat-tfaddil irrimarkaw li matul ir-rikapitalizzazzjoni, il-parteċipazzjonijiet azzjonarji tagħhom li kienu ta’ 13,2 % u 1,62 % niżlu konsiderevolment għal 4,7 % u 0,6 % rispettivament. B’85,5 % tal-parteċipazzjonijiet azzjonarji diretti u indiretti, is-sidien tas-settur pubbliku kellhom il-kontroll konġunt fuq id-deċiżjonijiet strateġiċi kollha ta’ HSH. Fil-fehma ta’ investitur privat, il-kontroll konġunt ifisser, tnaqqis addizzjonali tal-valur tal-ishma miżmuma mill-azzjonisti minoritarji.

(135) L-assoċjazzjonijiet tal-banek tat-tfaddil irrimarkaw li l-valwazzjoni ta’ HSH li twettqet minn PwC, ġiet ikkummissjonata minn HSH u mhux mill-azzjonisti minoritarji. PwC mexxiet il-valwazzjoni f’konformità mal-prinċipji ta’ valwazzjoni rikonoxxuti. L-assoċjazzjonijiet tal-banek tat-tfaddil qalu li PwC kellha tieħu inkunsiderazzjoni l-valuri speċifiċi u primjum ta’ riskju mmodifikat, illi kieku kienu jipprovdu valur ta’ EUR 30 għal kull sehem. L-assoċjazzjonijiet tal-banek tat-tfaddil ikkonkludew li l-parteċipazzjonijiet tagħhom niżlu b’mod eċċessiv u stmaw li t-telf li ġarrbu kien ta’ madwar EUR 200 miljun.

7.2. IL-KUMMENTI TA’ FLOWERS

(136) Flowers ippreżentat argumenti simili ta’ dawk ippreżentati mill-assoċjazzjonijiet tal-banek tat-tfaddil. Barra minn hekk, hija qalet li kienet diġà għamlet kontribuzzjoni konsiderevoli hija stess għar-ristrutturar ta’ HSH. B’mod partikolari, hija rrimarkat li l-miżuri ta’ kapital li kienu jiffavorixxu lil HSH meħuda f’Lulju tal-2008 kellhom rabta mill-qrib mal-injezzjoni tal-kapital f’Mejju tal-2009. F’Lulju tal-2008, Flowers kienet daħħlet EUR 300 miljun fi flus kontanti. Fir-rigward tal-kontribuzzjoni ta’ kapital silenzjuż f’forma ta’ obbligazzjoni konvertibbli li tammonta għal EUR 962 miljun, Flowers kienet issottoskriviet total ta’ EUR 301,5 miljun. Il-kontribuzzjoni ta’ kapital silenzjuż f’forma ta’ obbligazzjoni konvertibbli kienet ipparteċipat fit-telf; l-ebda kupun ma kien tħallas. Il-parti li pprovdew l-investituri għal dawk il-miżuri ta’ kapital kienet tammonta għal 48 %, u għaldaqstant kienet teċċedi b’mod konsiderevoli l-parteċipazzjoni azzjonarja tagħha ta’ dak iż-żmien li kienet tammonta għal 25,67 %.

(137) Flowers ma qablitx mal-valutazzjoni preliminari tal-Kummissjoni fil-paragrafi 65 u 73 tad-Deċiżjoni li tagħti bidu għall-proċedura, fir-rigward ta’ kontribuzzjoni proprja insuffiċjenti min-naħa tagħha u tan-nuqqas ta’ miżuri ġenwini għall-kondiviżjoni tal-piżijiet. Fl-2009, Flowers ipprovdiet parteċipazzjoni ta’ EUR 794 miljun waqt ir-rilaxx minn HSH tar-riżervi tal-kapital li kienu jammontaw għal EUR 3,1 biljun. Hija għamlet referenza għad-deċiżjoni tal-Kummissjoni fil-każ Commerzbank (40), u qalet li fil-każ inkwistjoni, il-Kummissjoni kienet ikkunsidrat il-bejgħ tas-sussidjarji u ta’ assi oħra bħala kontribuzzjoni proprja suffiċjenti u l-projbizzjoni ta’ kupuni u tal-ħlas tad-dividendi bħala kondiviżjoni tal-piżijiet. L-investituri qiesu li l-miżuri ta’ kapital mogħtija fl-2008 għandhom jittieħdu inkunsiderazzjoni.

(138) L-investituri sostnew li t-telf tal-minoranza tagħhom li timblokka, ikkawżat mid-dilwizzjoni, għandu wkoll jitqies bħala kontribuzzjoni proprja. Minkejja d-dilwizzjoni tal-parteċipazzjoni tagħhom għal 9,19 %, huma xorta jkunu responsabbli taħt il-Gewährträgerhaftung, f’konformità mal-perċentwal tal-parteċipazzjoni azzjonarja tagħhom ta’ qabel ir-rikapitalizzazzjoni, li kien jammonta għal 26,85 %. L-investituri argumentaw ukoll dwar id-dubji tal-Kummissjoni rigward il-valwazzjoni ta’ HSH u l-prezz eċċessiv tal-ishma. Huma sostnew li għadd ta’ aspetti li jistgħu jkabbru l-valur tal-ishma ma ngħatawx biżżejjed piż.

(139) Minħabba li, kif irrimarkaw l-investituri, il-liġi Ġermaniża ma tipprovdix għall-possibbiltà li l-ishma jiġu ttrasferiti, ma jkunx possibbli li jintalab rimborż tal-għajnuna indiretta mogħtija lill-azzjonisti minoritarji. Skont l-investituri, ma jkunx possibbli li tinħoloq diviżjoni fil-proċedimenti li għaddejjin bħalissa, billi miżura ta’ għajnuna waħda biss ingħatat favur HSH.

8. IL-KUMMENTI TAL-ĠERMANJA DWAR IL-KUMMENTI TAL-PAJJIŻI TERZI

(140) Il-Ġermanja ssottomettiet il-kummenti tagħha dwar l-argumenti ppreżentati mill-assoċjazzjonijiet tal-banek tat-tfaddil u Flowers. Il-Ġermanja baqgħet issostni li l-valwazzjoni ta’ HSH kienet adattata u li l-azzjonisti minoritarji ma kienu bbenefikaw mill-ebda għajnuna indiretta mill-Istat. Barra minn dan, hekk kif kien mistenni minn HSH u mis-swieq, il-Ġermanja qablet mad-diviżjoni fil-proċedimenti jekk din tkun tippermetti li l-każ jiġi konkluż malajr. Il-Ġermanja kellha dubji dwar jekk rikapitalizzazzjoni kinitx att legali omoġenju u jekk kellhiex tiġi vvalutata f’deċiżjoni waħda. Il-Ġermanja għamlet referenza għall-każistika tal-qrati tal-Unjoni u affermat li jkun legalment possibbli li tinħoloq diviżjoni fil-proċedimenti u li valutazzjonijiet legali diverġenti ta’ miżura ta’ għajnuna waħda b’rabta ma’ benefiċjarji differenti, jiġifieri HSH u l-azzjonisti minoritarji, ma jikkompromettux il-kompatibbiltà tal-miżura ta’ għajnuna li tiffavorixxi lil HSH. Il-proporzjonalità tal-miżura ta’ għajnuna b’rabta ma’ HSH tista’ tiġi garantita permezz ta’ sensiela ta’ miżuri fil-pjan ta’ ristrutturar, filwaqt li kwalunkwe vantaġġ mogħti lill-azzjonisti minoritarji permezz ta’ prezz tal-ħruġ eċċessivament għoli jkollu jiġi ttrattat u kkoreġut b’mod ieħor. Il-Ġermanja ma qablitx mal-opinjoni ta’ Flowers dwar li l-liġi Ġermaniża ma tipprovdix għall-possibbiltà li l-ishma jiġu ttrasferiti, u li għaldaqstant ma jkunx possibbli li jintalab rimborż tal-għajnuna indiretta mogħtija lill-azzjonisti minoritarji. Il-Ġermanja affermat li l-liġi Ġermaniża tippermetti li jsir trasferiment bħal dan, u li anke li kieku ma kinitx tippermettih, il-Ġermanja ma kinitx tkun tista’ tikkwota nuqqas ta’ mezzi ta’ infurzar biex tiġġustifika n-nuqqas ta’ implimentazzjoni tad-deċiżjoni tal-Kummissjoni dwar ir-rimbors.

9. IL-VALUTAZZJONI

9.1. L-EŻISTENZA TAL-GĦAJNUNA MILL-ISTAT

(141) Skont l-Artikolu 107(1) tat-TFUE, “kull għajnuna, ta’ kwalunkwe forma, mogħtija minn Stat Membru jew permezz ta’ riżorsi tal-Istat, li twassal għal distorsjoni jew theddida ta’ distorsjoni għall-kompetizzjoni billi tiffavorixxi ċerti impriżi jew ċerti produtturi għandha, sa fejn tolqot il-kummerċ bejn l-Istati Membri, tkun inkompatibbli mas-suq intern”.

(142) Sabiex miżura tiġi kklassifikata bħala għajnuna mill-Istat, din tirrikjedi li jiġu sodisfatti l-kondizzjonijiet segwenti: a) trid tkun iffinanzjata minn Stat Membru jew permezz tar-riżorsi tal-Istat; b) trid tkun toffri vantaġġ li, wisq probabbli, jiffavorixxi lil ċerti impriżi jew lil ċerti produtturi; c) dak il-vantaġġ irid ikun selettiv; u d) il-miżura trid twassal għal distorsjoni jew thedded li twassal għal distorsjoni għall-kompetizzjoni u jrid ikollha l-potenzjal li tolqot il-kummerċ bejn l-Istati Membri. Dawn il-kundizzjonijiet kollha jridu jiġu sodisfatti minn qabel, sabiex miżura tkun tikkostitwixxi għajnuna mill-Istat. Il-Kummissjoni tibqa’ tal-opinjoni li l-kundizzjonijiet huma sodisfatti.

(143) L-ewwel nett, il-miżuri ngħataw minn HSH Finanzfonds AöR. Din hija istituzzjoni rregolata mil-liġi pubblika Ġermaniża u li twaqqfet mis-sidien tas-settur pubbliku. Hija tinsab fil-pussess tagħhom u dawn jikkontrollawha b’ishma ndaqs. Il-ħolqien ta’ din l-istituzzjoni ssejjes fuq il-Ftehim bejn l-Istati li ġie ffirmat mil-Länder ta’ Hamburg u ta’ Schleswig-Holstein (41) fit-3 ta’ April 2009 f’Kiel u fil-5 ta’ April 2009 f’Hamburg. L-għan ta’ HSH Finanzfonds AöR huwa li tagħti l-appoġġ tagħha lil HSH f’isem is-sidien tas-settur pubbliku. Sabiex tissodisfa l-kompitu tagħha, HSH Finanzfonds AöR ingħatat is-setgħa li toħroġ garanziji ta’ massimu ta’ EUR 10 biljun, bil-għan li takkwista l-ishma ta’ HSH u ġġib self għal dawn l-akkwisti. Skont il-paragrafu 3 tal-Ftehim bejn l-Istati, is-sidien tas-settur pubbliku huma responsabbli mill-obbligazzjonijiet ta’ HSH Finanzfonds AöR. Għaldaqstant, jidher biċ-ċar li l-miżuri huma ffinanzjati mill-Istat.

(144) It-tieni nett, l-irpar mir-riskju u r-rikapitalizzazzjoni ġew stabbiliti biex tiġi evitata l-insolvenza ta’ HSH (42) u konsegwentement biex jgħinuha tibqa’ għaddejja bl-attivitajiet kummerċjali tagħha. Għalhekk, huma jikkostitwixxu vantaġġi ekonomiċi fit-tifsira tal-Artikolu 107(1) tat-TFUE.

(145) It-tielet nett, il-miżuri kollha għandhom fil-mira tagħhom lil HSH, u għaldaqstant huma selettivi.

(146) Fl-aħħar nett, sabiex jikkwalifikaw bħala għajnuna, il-miżuri inkwistjoni jridu jwasslu għal distorsjoni jew jheddu li jwasslu għal distorsjoni għall-kompetizzjoni u jrid ikollhom il-potenzjal li jolqtu l-kummerċ bejn l-Istati Membri. Dawk l-effetti jistgħu jiġu evalwati abbażi tal-ammont tal-għajnuna, il-karatteristiċi tal-miżura ta’ għajnuna u l-benefiċjarju tal-għajnuna (43). Il-miżuri ta’ għajnuna ppermettew li HSH tevita li tidħol fl-insolvenza u li tibqa’ attiva f’għadd ta’ swieq. HSH hija bank attiv internazzjonalment, li jikkompeti ma’ banek oħra fil-Ġermanja u f’pajjiżi oħra. Barra minn hekk, HSH hija bank ta’ importanza sistematika għas-settur bankarju tal-Ġermanja (44), u hija kompetitur kbir fis-suq tal-finanzjamenti ta’ bastimenti u tal-avjazzjoni (HSH hija l-akbar fornitur dinji ta’ finanzjamenti ta’ bastimenti u għandha sehem sinifikanti fis-suq tal-finanzjamenti tal-avjazzjoni). Fl-aħħar nett, hija tirċievi għajnuna relattivament kbira ta’ (ara hawn isfel): b’mod partikolari l-irpar mir-riskju jkopri madwar 75 % mill-karta tal-bilanċ tagħha. Meta jittieħdu inkunsiderazzjoni l-effett tal-miżura, il-pożizzjoni ta’ HSH fis-settur bankarju u b’mod partikolari fil-finanzjament fis-settur tat-trasport bil-baħar, u l-ammont ta’ għajnuna mogħtija, il-vantaġġ li ngħata lil HSH, wisq probabbli, affettwa l-iskambji kummerċjali ta’ bejn l-Istati Membri.

(147) Minkejja l-kummenti tal-Ġermanja u tal-partijiet terzi, il-valutazzjoni baqgħet l-istess. Il-kummenti tal-Ġermanja dwar in-natura tal-għajnuna mill-Istat tal-miżuri li jiffavorixxu lil HSH, huma kontradittorji. Min-naħa l-waħda, il-Ġermanja tgħid li l-Kummissjoni għandha tevalwa l-irpar mir-riskju skont l-Avviż dwar il-Garanziji u mhux skont il-Komunikazzjoni dwar l-Assi Indeboliti, u b’hekk ikun jidher li wieħed qed jassumi li l-irpar mir-riskju jikkostitwixxi għajnuna mill-Istat. Min-naħa l-oħra, hekk kif ġie spjegat fil-qosor fit-Taqsima 6,3 ta’ din id-Deċiżjoni, il-Ġermanja tgħid li investitur privat fil-pożizzjoni tas-sidien tas-settur pubbliku, fid-dawl tal-garanzija illimitata mill-Istat (Gewährträgerhaftung) li ġie stmat li tkopri pretensjonijiet ta’ mill-inqas EUR 30 biljun, ukoll kien jirrikorri għall-miżuri ta’ salvataġġ inkwistjoni favur HSH biex jevitalha li ġġarrab telf kbir. Abbażi ta’ dan, il-Ġermanja ssostni li l-kriterji tal-“Private Investor Test” ġew sodisfatti, u li għalhekk il-miżuri inkwistjoni ma jikkostitwixxux għajnuna mill-Istat.

(148) Il-Ġermanja interpretat ħażin il-każistika li fuqha bbażat l-argumenti tagħha. F’dan il-każ partikolari, il-Ġermanja tgħid li miżura ta’ għajnuna mill-Istat (garanzija illimitata mill-Istat, Gewährträgerhaftung) għandha tiġi trattata bħala spiża tal-likwidazzjoni sabiex il-miżuri ta’ għajnuna mill-Istat l-oħrajn (ir-rikapitalizzazzjoni u l-irpar mir-riskju) jiġu ddikjarati bħala li huma konformi mal-prinċipju tal-investitur privat. Fil-Każ Linde l-partijiet ikkonkludew, f’konformità mal-kundizzjonijiet tas-suq, tranżazzjoni li kienet tinvolvi sussidju, bil-għan li jiġi kkanċellat kuntratt ta’ provvista li kien ġie konkluż preċedentement, ukoll f’konformità mal-kundizzjonijiet tas-suq, minħabba li l-eżekuzzjoni tiegħu sussegwentament kienet irriżultat f’telf annwali sinifikanti. Il-Qorti Ġenerali ddikjarat li “[l-] arranġament komprensiv jirrappreżenta tranżazzjoni kummerċjali normali li matulha [t-Treuhandanstalt] u LWG ġabu ruħhom ta’ operaturi razzjonali f’ekonomija tas-suq. Jidher biċ-ċar li kienu prinċipalment immotivati minn kunsiderazzjonijiet kummerċjali u li ma qiesu l-ebda objettivi ta’ politika ekonomiċi jew soċjali” (45). Dik is-sitwazzjoni ma tistax titqabbel mal-każ inkwistjoni, billi fil-Każ Linde ż-żewġ tranżazzjonijiet ġew konklużi f’konformità mal-kundizzjonijiet tas-suq, filwaqt li hawnhekk l-ebda tranżazzjoni ma ġiet konkluża f’konformità mal-kundizzjonijiet tas-suq.

(149) Il-Gewährträgerhaftung hija definita bħala obbligazzjoni diretta, ibbażata fuq statut jew ordinanzi, min-naħa ta’ awtorità reġjonali jew ta’ assoċjazzjoni tal-liġi